title: Pretoriaaniprefekti

text: Augustus perusti viran vuonna 2 eaa. Pretoriaaniprefektien määrä vaihteli siten, että Augustuksen aikana heitä oli samaan aikaan kaksi, myöhemmin heitä saattoi olla kolme tai vain yksi. Pretoriaaniprefekti oli Egyptin prefektin ohella korkein ja arvostetuin virka, johon Rooman ritarisäätyyn kuulunut henkilö saattoi päästä. Yksi pretoriaaniprefekteistä kuului keisarin neuvostoon ("consilium") ja saattoi päästä senaatin jäseneksi.


title: Pretoriaaniprefekti

text: Aluksi virka oli vain sotilaallinen, mutta pian prefekti sai myös siviilitehtäviä. Pretoriaaniprefektistä tuli korkein oikeusaste ennen itse keisaria. Virka vaatikin juridista osaamista, ja osa ajan tunnetuimmista alan asiantuntijoista palveli tässä tehtävässä. Konstantinus Suuren aikana pretoriaaniprefektin virka menetti kokonaan sotilaalliset tehtävänsä ja pretoriaaniprefektistä tulikin valtakunnan korkein siviilivirka. Diocletianuksen tetrarkian aikana pretoriaaniprefektejä oli neljä, yksi kutakin keisaria kohti.


title: Alisa Camplin

text: Alisa Camplin (s. 10. marraskuuta 1974 Melbourne) on australialainen freestylehiihtäjä. Camplin voitti kultaa vuoden 2002 talviolympialaisissa Salt Lake Cityssä. Vuoden 2006 talviolympialaisissa Torinossa hän sijoittui kolmanneksi. Camplin on ensimmäinen australialainen, joka on voittanut kaksi mitalia peräkkäisissä talviolympialaisissa.


title: Alisa Camplin

text: Camplin lopetti uransa vuonna 2006. Hän ilmoitti haluavansa työskennellä median ja hiihtomatkailun parissa. Hän on myös IBM:n kansainvälinen lähettiläs ja toimii puhujana ja tekee hyväntekeväisyystyötä.


title: Missä olit silloin

text: Missä olit silloin on Lea Lavenin vuonna 1999 julkaistu albumi. Albumin on julkaissut Warner Music Finland Oy. Albumi sisältää Lavenin vuoden 1999 Syksyn sävel -kilpailun voittaneen kappaleen "Nyt kun oot mennyt".


title: Kaapo Wirtanen

text: Kaapo Viljo Josef Wirtanen () oli suomalainen taidemaalari.


title: Kaapo Wirtanen

text: Kaapo Wirtasen vanhemmat olivat kauppias Josef Wirtanen ja Matilda Selvén. Hän opiskeli Suomen Taideyhdistyksen piirustuskoulussa vuosina 1904–1907 ja osallistui taidenäyttelyihin kotimaassa ja ulkomailla vuodesta 1908 lähtien. Ulkomailla hänen töitään oli esillä Skandinavian maiden lisäksi Saksassa, Hollannissa, Belgiassa ja Italiassa. Kotimaassa Wirtasen maalauksia on useiden kaupunkien ja säätiöiden kokoelmissa sekä Ateneumissa.


title: Kaapo Wirtanen

text: Kaapo Wirtanen vietti 1920-luvulta lähtien kesiään Hyvinkään Kytäjällä. Aluksi hän asui kartanon mailta vuokraamassaan mökissä, kunnes hän rakennutti itselleen vuonna 1942 Hirvenkorva-nimisen huvilan. Talvet Wirtanen asui Helsingissä. Hyvinkään-Karkkilan junan matkustajat saattoivat usein kesäisin nähdä taiteilijan maalaustelineineen Kytäjärven rannalla. Kaapo Wirtanen kuului Kytäjän kartanon omistajan Väinö Vähäkallion lähimpiin ystäviin. Ensimmäisen vaimonsa kuoltua Wirtanen avioitui Vähäkallion sisaren Annin kanssa vuonna 1921.


title: Kaapo Wirtanen

text: Julkisissa tiloissa olevia Kaapo Wirtasen teoksia ovat mm. suuri seinämaalaus "Valurit" (vuodelta 1942) Karkkilassa, Lopen kirkon alttaritaulu (1929) ja "Apostolit" -maalaus Kytäjän kyläkirkossa (1938). Wirtanen teki myös runsaan määrän postikortteja, joiden aiheet hän otti pääasiassa maaseutuympäristöstä ja ihmisten arkisista askareista. Wirtasen postikortit ovat suosittu keräilykohde.


title: Kaapo Wirtanen

text: Kaapo Wirtanen maalasi lisäksi suuren määrän eri henkilöiden muotokuvia.


title: Kaapo Wirtanen

text: Kaapo Wirtanen on haudattu Helsingin Hietaniemen hautausmaalle.


title: Mikki Hiiren myöhemmät vaiheet

text: Mikki Hiiren myöhemmät vaiheet on Kauko Röyhkän & Nartun kolmas studioalbumi. Se julkaistiin vuonna 1982. Levystä julkaistiin remasteroitu ja bonuskappaleilla täydennetty CD-versio vuonna 2003. Bonuskappaleet ovat peräisin vuoden 1982 "Herra presidentti" -EPltä.


title: Mikki Hiiren myöhemmät vaiheet

text: Albumin julkaisun jälkeen Oululainen Kauko Röyhkä & Narttu hajosi. Riku Mattila muutti Helsinkiin ja liittyi hetkeksi Tumppi Varosen Problems?-yhtyeeseen. Kauko Röyhkä muutti myöhemmin itse perässä. Mattila ja Röyhkä tutustuivat Helsingissä Wigwam-yhtyeen alkuperäiseen basistiin, Mats Huldéniin, joka Röyhkän sanojen mukaan oli "liian hippi vuoden -82 tiukasti tyylitietoisille uusromanttiikkabändeille, eikä aivan istunut yhteen meidänkään rockabilly-tyyppisen imagomme kanssa, mutta siitä huolimatta minusta tuntui, että meidän pitäisi saada basistiksi juuri Mats." Myös Heikki Tikka houkuteltiin muuttamaan Helsinkiin. Johanna-yhtiön pomo Atte Blom tarjosi helsinkiläistyneelle Kauko Röyhkä & Nartulle levytyssopimuksen ja yhtye teki EP-levyn Herra presidentti.


title: Mikki Hiiren myöhemmät vaiheet

text: Kaikki sävellykset ja sanoitukset Kauko Röyhkä, paitsi A5-säv. ja B3-säv. Riku Mattila. Sovitukset Mattila ja Heikki Tikka.


title: Autostadt

text: Autostadt on autoihin keskittynyt teemapuisto Volkswagenin tehtaiden yhteydessä Wolfsburgissa Saksassa. Vuosittainen kävijämäärä on noin 1,2 miljoonaa. Teemapuisto avattiin vuonna 2000.


title: Autostadt

text: Autostadt on jaettu seitsemään eri paviljonkiin yhtymän valmistamien automerkkien mukaan joista kaksi on emomerkin Volkswagenin käytössä. Volkswagenin tuotanto- ja tuotekehityspaviljongeista edellä mainittu on alueen uusin ja pienin eikä ollut osa alkuperäistä Autostadtia. Tuotekehityspaviljonki on alueen suurin, kaksikerroksinen ympyränmuotoinen rakennus jonka näyttely esittelee yhtiön malliston kautta aikojen. Muilla Volkswagen Group -yhtymän automerkeillä Audilla, Bentleyllä, Lamborghinilla, SEATilla ja Škodalla on omat kukin erilaisella tyylillä toteutetut merkkipaviljonkinsa. Autostadtissa on myös luovutuskeskus jossa uuden auton ostaneet asiakkaat noutavat autonsa. Volkswagen tarjoaa joillain markkina-alueillaan asiakkaalle mahdollisuutta noutaa uusi autonsa suoraan tehtaalta, jolloin autolla ei matkamittarin mukaan ole ajettu vielä metriäkään. Erikoisuutena on nähtävillä maailman suurimmat lasiset ovet ja 60 metriä korkeat lasipäällysteiset autojen varastointiin käytettävät tornit, joiden alle johtaa 700 metriä pitkä tunneli autotehtaalta.


title: Elaksis Kivi

text: Elaksis Kivi on rap-artisti Elastisen ensimmäinen sooloalbumi, joka julkaistiin 19. huhtikuuta 2004. Albumilta julkaistiin singlet "Syljen" ja "Bäkkiin Stadiin". Ensimmäinen single sai suosiota myös ulkomailla ja nousi ykkössijalle Pohjoismaiden listalla, sekä itse albumi nousi Suomen virallisen listan sijalle 8. Kumpikin single julkaistiin vuonna 2004. Levyn nimi on anagrammi kirjailija Aleksis Kivestä. Elastinen käytti "Elaksis Kivi" -nimeä itsestään ensimmäisen kerran vuonna 2001 Kapasiteettiyksikön "Päivästtoiseen" -levyn "7 veljestä 2" -kappaleella.


title: Adios amigo

text: Adios amigo on Lea Lavenin vuonna 1997 julkaistu albumi. Albumin on julkaissut Fazer Records.


title: Adios amigo

text: Kaikki kappaleet säveltänyt ja sovittanut Jori Sivonen ja sanoittanut Turkka Mali, ellei toisin mainittu.


title: Høstmørke

text: Høstmørke on Isengardin toinen albumi, joka julkaistiin vuonna 1995.


title: Viersen

text: Viersen on kaupunki Nordrhein-Westfalenin osavaltiossa, läntisessä Saksassa. Se sijaitsee noin kahdeksan kilometrin päässä Mönchengladbachista. Kaupungin asukasluku vuoden 2016 lopussa oli 76 384 ja pinta-alaltaan se on 91,1 neliökilometrin suuruinen.


title: Viersen

text: Nykyinen Viersenin kaupunki muodostettiin 1. tammikuuta vuonna 1970, kun Vierseniin liitettiin kaupungit Dülken ja Süchteln. Vuoden 1974 loppuun saakka Viersen oli piiritön kaupunki (), eli kaupunki, joka ei kuulunut mihinkään piirikuntaan.


title: ...En Their Medh Riki Fara...

text: ...En Their Medh Riki Fara... on Falkebachin ensimmäinen albumi, joka julkaistiin vuonna 1996. Levyn kappaleista löytyy death metal-vaikutteita, mutta jo seuraavalla levyllä musiikki muuttui "kevyempään" suuntaan. Levyn ensimmäinen painos oli rajattu 250 kappaleeseen, sen julkaisi No Colours Records.


title: ...En Their Medh Riki Fara...

text: Albumista on julkaistu kuvavinyylipainos, jossa on bonus-kappaleena ""The Heralder"", kuvavinyylipainos oli rajattu 500 kappaleeseen. Kyseisestä kappaleesta on tehty uudempi versio, ""Heralder"", joka löytyy Heralding - The Fireblade -albumilta. Uudempi versio on kuitenkin lyhyempi (5:12) kuin alkuperäinen ""The Heralder"" (9:05).


title: Marrella splendens

text: Marrella splendens oli keskisellä kambrikaudella noin 515 miljoonaa vuotta sitten elänyt selkärangaton merieläin. Se on Kanadan kalliovuorilla sijaitsevan Burgess Shalen fossiiliesiintymän ylivoimaisesti yleisin laji ja siitä tunnetaan yli 15 000 yksittäistä fossiilia.


title: Marrella splendens

text: "Marrella" oli pieni, alle kahden senttimetrin pituinen eläin. Sen ruumis jakaantui 24–26 jaokkeeseen, joista kuhunkin liittyy kaksi paria ulokkeita. Näistä alempi pari toimi jalkoina ja ylemmät ovat olleet kiduksia. Marrellalla oli kaksi paria tuntosarvia ja silmät pään alapinnalla. Se oli luultavasti raatoja ja jätteitä syönyt pohjaeläin.


title: Marrella splendens

text: Taksonomisesti "Marrella" kuuluu niveljalkaisiin, mutta se poikkeaa niin kaikista nykyisin tunnetuista niveljalkaisten ryhmistä kuin jo sukupuuttoon hävinneistä fossiililöydöksistäkin. Sillä on liikaa tuntosarvia, liian vähän jalkoja ja liian vähän jaokkeita jalkaparia kohti, jotta se olisi trilobiitti. Toisaalta sillä ei ole äyriäisille tyypillisiä raajoja suun ympärillä. Myös jalkojen rakenne eroaa äyriäisistä.


title: Jim Cummings

text: James Jonah ”Jim” Cummings (s. 3. marraskuuta 1952 Youngstown, Ohio) on yhdysvaltalainen Emmy-ehdokkuuden saanut ääninäyttelijä, joka tunnetaan parhaiten Nalle Puhin ja Tiikerin äänistä muun muassa animaatiosarjassa "Nalle Puhin uudet seikkailut".


title: Jim Cummings

text: Cummings syntyi Youngstownissa, Ohiossa, jossa hän kävi 12 vuotta katolilaista koulua. Jo tuolloin Cummings imitoi muun muassa eläinten ääniä. Hän muutti 19-vuotiaana New Orleansiin pyrkiäkseen muusikoksi. Samalla hän suunnitteli muutamiin Mardi Gras -karnevaaleihin lauttoja. Vuonna 1979 Cummings päätti vaimonsa kanssa muuttaa Kaliforniaan, jossa hän työskenteli videoliikkeessä vuosina 1979–1984. Viimeisenä vuotenaan Cummings teki oman demo kasetin, jossa oli hänen luomiaan eri ääniä animaatioihin. Lähetettyään sen muutamille yhtiöille Don Bluthin omistama yhtiö kiinnostui demosta ja myöhemmin vuonna 1984 hän pääsi tekemään ensimmäisen koe-esiintymisensä, jonka jälkeen alkoi Cummingsin ura ääninäyttelijänä.


title: Jim Cummings

text: Hän asuu Pohjois-Kaliforniassa yhdessä vaimonsa Stevien ja kolmen tyttärensä kanssa.


title: Jim Cummings

text: Vuonna 1984 kenties kuuluisin ääninäyttelijä Mel Blanc huomasi Cummingsin lahjakkuuden ääninäyttelemisessä Cummings työskenteli videoliikkeessä vuosina 1979–1984, jossa hän antoi demonsa kuunneltavaksi yhdelle parhaista asiakkaistaan, joka oli myös B-luokan kauhuelokuvien ohjaaja. Hän kuunteli demoa ja tarjoutui antamaan sen Don Bluthille, joka oli Disneyn entinen animaattori ja oli perustanut oman yhtiönsä. Cummings pääsi vielä demonsa kanssa Blancin luokse joka kuunteli demoa ja oli mielissään miehen lahjakkuudesta. Kolme viikkoa myöhemmin Cummingsin teki ensimmäisen koe-esiintymisensä televisiosarjaan Dumbo's Circus. Menestyksen myötä aloitti uransa ääninäyttelijänä vuonna 1985. Hänen ensimmäisen rooli oli Dumbo's Circus televisiosarjassa, jossa Cummings toimi Lionelin äänenä. Hän äänitti yhteensä 120 jaksoa, jonka jälkeen Cummings palkkasi itselleen agentin. Tämän myötä hän sai töitä radion ja television parista. Vuonna 1987 Cummings valittiin Nalle Puhin ääniroolin jatkajaksi ja vuonna 1999 Tikrun ääneksi. Sitä ennen Cummings oli Tri. Robotnikin äänenä "Sonic the Hedgehog" -animaatiossa, jotka esitettiin vuosina 1993–1994. Yksi hänen suosikki ääninäyttelijöitään oli parhaiten vatsastapuhujana tunnettu Paul Winchell, jonka tekemän kirjan kuinka tulla vatsastapuhujaksi Cummings luki 9-vuotiaana. Hän ehti työskennellä Winchellin kanssa Disneyn animaatiosarjassa "Nalle puhin uusissa seikkailuissa" ja korvasi sarjan aikana Winchellin roolin Tiikerinä. Sittemmin sarjan jälkeen Cummings työskenteli päärooleissa useissa Disneyn piirrossarjoissa, kuten "Tikun ja Takun pelastuspartio", "Pilipalipilotit", "Hopon poppoo", "Varjoankka" ja "Aladdin".


title: Jim Cummings

text: Uransa aikana hän on ollut enimmäkseen Disneyn tuottamien animaatioelokuvien parissa, kuten "Leijonakuningas, Tiikerin oma elokuva, Nasun suuri elokuva, Nalle Puh ja möhköfantti, Tarzan" ja "Viidakkokirja 2". Cummings toimii myös elokuvissa kaksoisäänenä mikäli joku näyttelijä ei osaa laulaa, tai kohtaa äänensä kanssa ongelmia elokuvassa vaadittavaan lauluun. Cummings muun muassa paikkasi Jeremy Ironsin laulaman "Be Prepared" laulun viimeisiä säkeistöjä elokuvassa "Leijonakuningas" ja toimi Christopher Lloydin esittämän Rasputinin lauluäänenä kappaleessa "In the Dark of the Night" elokuvassa "Anastasia".


title: Jim Cummings

text: Hän on ollut mukana Disney piirrettyjen lisäksi Warner Bros. Animationin tuottamissa piirretyissä, kuten "Tiny Toons, Taz-Mania" ja "Animaaniset". Cummingsilla oli myös muutamia rooleja "Turtles – mutanttikilpikonnissa", toimiessaan muun muassa Nahkapään äänenä. Hän on oli myös ensimmäistä kertaa DC Comicsin sankarin äänenä motion comic -tyylillä tehdyssä "" -animaatiosarjassa vuonna 2010.


title: Jim Cummings

text: Cummings on myös ääninäytellyt videopeleissä. Hänet muistetaan "Kingdom Hearts" -pelisarjassa Pekan äänenä.


title: Jim Cummings

text: Elokuvien ja televisiosarjojen lisäksi Cummings tekee äänityötä elokuvien trailereihin ja mainoksiin. Hän on kertonut myös näkevänsä itsensä tekevän vielä äänirooleja elokuviin ja piirrossarjoihin 60–70-vuotiaaksi asti. Vuonna 2004 ilmestyneessä elokuvassa hän teki ensimmäisen näytelmäroolinsa.


title: Americana (korttipeli)

text: Americana on korttipeli, jota pelataan ranskalaisella korttipakalla. Americana muistuttaa paljon Telesinaa, ainoana poikkeuksena on Vela-kortin puuttuminen. Americanassa paras käsi on värisuora, jota seuraavat neljä samaa, väri, täyskäsi, suora, kolme samaa, kaksi paria, pari ja suurin kortti.


title: Aristomakhos

text: Aristomakhos oli kreikkalaisessa mytologiassa Kleodaioksen poika ja siten Herakleen pojanpojanpoika. Hän johti herakleidien neljättä yritystä kukistaa Mykene, mutta samoin kuten häntä edeltäneet sukupolvetkin, tulkitsi hänkin Delfoin oraakkelin hänen isoisälleen Hyllokselle antamaa neuvoa väärin ja epäonnistui yrityksessään.


title: Aristomakhos

text: Aristomakhos oli Temenoksen, Kresfonteksen ja Aristodemoksen isä.


title: Ališer Usmanov

text: Ališer Burhanovitš Usmanov (, s. 9. syyskuuta 1953 Namanganin alue, Uzbekistan, Neuvostoliitto) on venäläinen oligarkki. Hän omistaa osuuksia kaivos- ja teräsyhtiöistä Metalloinvest-yhtiön kautta. Hän omistaa myös venäläistä mediaa, pankkialaa, telekommunikaatiota sekä osuuden englantilaisesta Arsenal-jalkapallojoukkueesta.


title: Ališer Usmanov

text: Liike-elämän aikakauslehti Forbes listasi maaliskuussa 2007 hänet maailman 142. rikkaimmaksi henkilöksi. Vuonna 2014 hän oli 34. rikkain henkilö maailmassa. Usmanov on naimisissa ja hänellä on kaksi lasta. Hän itse on muslimi ja hänen vaimonsa, Irina Viner, on juutalainen.


title: Ališer Usmanov

text: Ališer Usmanov osti talvella 2007 osuuden Venäjän suurimmasta pankista Sberbankista. Kesällä 2007 hän havitteli Venäjän kolmanneksi suurinta teleoperaattoria MegaFonia. Usmanov on myös Internet-yrityksiin sijoittavan DST:n pääomistajia.


title: Ališer Usmanov

text: Aikaisemmin metallien parissa liiketoimintaa tehnyt Ališer Usmanov osti vuonna 2006 Kommersant-talouslehden oligarkki Boris Berezovskilta. Kilpaileva Forbes-lehti arveli syynä olleen Venäjän poliittisen johdon Kremlin painostus. Kesällä 2007 Usmanov osti venäläisen musiikkitelevisiokanavan Muz TV:n. Kauppahinta oli 300 miljoonaa dollaria.


title: Ališer Usmanov

text: Ališer Usmanov osti 31. elokuuta 2007 14,58 prosentin osuuden lontoolaisesta Arsenal-jalkapallojoukkueesta. Kauppahinta oli 75 miljoonaa puntaa ja sopimus mahdollistaa osuuden nostamiseen 25 prosenttiin. Näin Usmanovista tuli seuraava englantilaiseen jalkapalloiluun sijoittanut venäläinen oligarkki Roman Abramovitšin jälkeen.


title: Ališer Usmanov

text: Usmanov osti syyskuussa 2007 venäläiselle sellistille Mstislav Rostropovitšille kuuluneen taidekokoelman kokonaisuudessa ennen kuin se huutokaupattiin, ja näin piti 450 teosta yhdessä kokoelmassa ja Venäjällä.


title: Khabur

text: Khabur-joki on Eufratin sivuhaara, joka alkaa Kaakkois-Turkissa ja virtaa Syyrian halki. Joen kokonaispituus on 200 kilometriä. Valuma-alueen ilmasto on lämmin ja vaihtelee semiaridista aridiin. Toisen maailmansodan jälkeen rakennettujen uusien patojen ja parannettu kanavaverkosto lisäsivät viljeltyä alaa paljon. Jokilaakso on on Syyrian tärkein vehnänviljelyalue ja tärkeä viljelyalue myös riisille, puuvillalle, seesamille ja vihanneksille.


title: Neal Hefti

text: Neal Hefti (29. lokakuuta 1922 Hastings, Nebraska – 11. lokakuuta 2008 Los Angeles, Kalifornia) oli yhdysvaltalainen jazzmusiikin trumpetisti, säveltäjä ja sovittaja.


title: Neal Hefti

text: Hefti teki lauluja muun muassa George Auldille, Charlie Venturalle, Harry Jamesille, Count Basielle, Frank Sinatralle ja Steve Allenille. Hän kirjoitti varsinkin 1960-luvun vuosina myös musiikkia suosittuihin yhdysvaltalaisiin elokuviin, joista eräs on "Seksiä ja poikamiestyttö" (1964). Hänen käsialaansa on niin ikään "Batman"-sarjan teema.


title: Neal Hefti

text: Hefti on kaksinkertainen Grammy-palkittu ja moninkertainen ehdokas.


title: Neal Hefti

text: Hefti kuoli kotonaan Los Angelesissa lokakuussa 2008.


title: Burt Ward

text: Burt Ward (s. 6. heinäkuuta 1945) on yhdysvaltalainen televisionäyttelijä. Hän esitti vuosina 1966–1968 Robinia sarjassa "Batman". Hän on syntynyt Los Angelesissa ja julkaissut omaelämäkerran "Boy Wonder: My Life in Tights".


title: Burt Ward

text: Burt Ward, Jr. syntyi 6. heinäkuuta 1945 Los Angelesissa, Kaliforniassa. Hän oli nuorena innokas sarjakuvien lukija, muun muassa "Teräsmies" ja "Superpoika" kuuluivat Wardin lempilukemisiin.


title: Burt Ward

text: Wards ensimmäinen vaimo oli Bonney Lindsey. He menivät naimisiin 1965 ja erosivat 1967. Heille syntyi yksi lapsi, tytär Lisa Ann Ward vuonna 1967. Vuodesta 1990 alkaen Ward on ollut naimisissa Tracy Posnerin kanssa ja heillä on myös tytär Melody Lane Ward, joka syntyi vuonna 1991.


title: Katherine MacGregor

text: Katherine (”Scottie”) MacGregor, alkuperäiseltä nimeltään Dorlee Deane MacGregor, (12. tammikuuta 1925 Glendale, Kalifornia – 13. marraskuuta 2018) oli yhdysvaltalainen näyttelijä. Hän nousi 1970-luvulla maineeseen "Pieni talo preerialla" -televisiosarjan Harriet Olesonin roolista.


title: Katherine MacGregor

text: Ennen siirtymistään Los Angelesiin 1970 MacGregor näytteli sekä Broadwayllä että pienissä alueteattereissa New Yorkin alueella. MacGregor oli naimisissa kahdesti. Ensin vuosina 1949–1950 näyttelijä Bert Remsenin kanssa ja toistamiseen vuosina 1969–1970 Edward Kaye-Martinin kanssa, mutta molemmat liitot päättyivät varsin pikaisesti avioeroon.


title: Katherine MacGregor

text: 2000-luvulla MacGregor on asunut Hollywoodissa ja satunnaisesti käsikirjoittanut, ohjannut ja tuottanut näytelmiä "The Wee Hollywood Vedanta Players" -lastenteatteriryhmälle.


title: Katherine MacGregor

text: MacGregor suoritti alemman korkeakoulututkinnon (Bachelor of Science) Northwestern-yliopistossa vuonna 1947.


title: Jean D’Espagnet

text: Jean D'Espagnet (1564– noin 1637) oli ranskalainen juristi ja poliitikko. Hän myös kirjoitti paljon alkemiasta. D'Espagnetista tuli Bordeaux'n alueen johtaja vuonna 1601. Hänet tunnetaan vuonna 1623 julkaistusta teoksesta "Arcanum Hermeticae philosophiae and Enchiridion physicae restitutae".


title: John Cassin

text: John Cassin (6. syyskuuta 1813 Providence, Yhdysvallat – 10. tammikuuta 1869 Philadelphia) oli yhdysvaltalainen lintutieteilijä.


title: John Cassin

text: Cassin syntyi kveekariperheeseen Philadelphian lähellä. Hän kävi kveekarien sisäoppilaitoksen Westtownissa Pennsylvaniassa.


title: John Cassin

text: Cassin oli Amerikan ensimmäinen varsinainen taksonomi. Hän kuvaili ja nimesi 198 lintulajia, joita Alexander Wilson ja John James Audubon eivät edes maininneet eivätkä kuvittaneet, muun muassa oliivikertun ja kanelisorsan. Hän tutki ja nimesi myös muita eliöitä, mutta linnut olivat hänelle sydämen asia. Hän oli loistava lintumaalari, jonka taidot on asetettu lähelle edellä mainittujen herrojen tasoa.


title: John Cassin

text: Hänet nimitettiin Philadelphian luonnontieteellisen akatemian hoitajaksi 1842. Hänen päähuomionsa kiinnittyi akatemian lintukokoelmaan. Varakkaan philadelphialaisen tohtorin Thomas Wilsonin avustuksella Cassin hankki erittäin laajan kokoelman lintujen nahkoja eri puolilta maapalloa. Thomas Wilson kustansi myös akatemian laajan lintutieteellisen kirjaston. Näiden ja Cassinin tarmokkuuden ansiosta akatemia oli lintutieteen huipulla 1800-luvun puolivälissä.


title: John Cassin

text: Cassin julkaisi lukuisia teoksia, joista tunnetuimmat ovat "Illustrations of the Birds of California, Texas, Oregon, British and Russian America" (1853–1856) ja "Birds of North America" (1860), yhdessä Bairdin ja Lawrencen kanssa.


title: John Cassin

text: Yhdysvaltain sisällissodassa Cassin palveli Unionin joukoissa, mutta joutui Konfederaation vangiksi.


title: John Cassin

text: Cassin kuoli todennäköisesti arsenikin aiheuttamaan myrkytykseen, sillä parikymmentä vuotta arsenikilla käsiteltyjä linnunnahkoja lajiteltuaan ja tutkittuaan, ilman suojakäsineitä, hänen elimistönsä keräsi sitä lopulta liikaa.


title: John Cassin

text: Cassinin kunniaksi on nimetty suuri joukko lintuja, panamanjuoksukyyhky ("Leptotila cassini"), lännenlepakkokiitäjä ("Neafrapus cassini"), kultakaulustikka ("Veniliornis cassini"), harmaapäävireo ("Vireo cassinii"), purosieppo ("Muscicapa cassini"), harsukutoja ("Malimbus cassini"), mäntypunavarpunen ("Carpodacus cassinii"), choconkultapyrstö ("Psarocolius cassini"), harmaasirkkuli ("Aimophila cassinii") ja valkosilmätangara ("Mitrospingus cassinii").


title: Mustanaamaleijonatamariini

text: Mustanaamaleijonatamariini eli mustanaamaleijona-apina ("Leontopithecus caissara") on uhanalainen eteläamerikkalainen apinalaji. Lajia arvellaan olevan jäljellä noin 180 yksilöä. Nisäkäsnimistötoimikunnan ehdotus lajin uudeksi suomenkieliseksi nimeksi on "mustapäätamariini".


title: Mustanaamaleijonatamariini

text: Mustanaamaleijonatamariinilla on kullanruskea selkä ja musta harja, joka on antanut sille leijona-nimen. Naama, rinta ja raajat sekä pitkä häntä ovat myös mustat.


title: Mustanaamaleijonatamariini

text: Mustanaamaleijonatamariini on endeeminen laji pienellä alueella Brasiliassa, lähinnä Superagüin kansallispuistossa.


title: Wayne Cashman

text: Wayne John Cashman (s. 24. kesäkuuta 1945 Kingston, Ontario, Kanada) on entinen kanadalainen ammattilaisjääkiekkoilija ja NHL-joukkueen päävalmentaja.


title: Wayne Cashman

text: Cashman pelasi koko NHL-uransa Boston Bruinsissa (1964–1965, 1967–1983) laitahyökkääjänä yhdessä aikansa maineikkaimmista hyökkäysketjuista, jonka keskushyökkääjä oli Phil Esposito ja toisena laitahyökkääkänä Ken Hodge. Cashman voitti Stanley Cupin vuosina 1970 ja 1972.


title: Wayne Cashman

text: Parhaalla kaudellaan 1973–1974 Cashman teki 30 maalia ja antoi 59 syöttöä saavuttaen 4. sijan pistepörssissä. Tuolla kaudella hän pelasi ssa ja nimettiin liigan .


title: Ludvig Saksalainen

text: Ludvig Saksalainen (804- 876) oli yksi frankkien kuninkaan Ludvig Hurskaan kolmesta pojasta. Vuonna 817, kun isän valtakunta jaettiin kolmen pojan kesken, Ludvig sai Baijerin, ja Verdunin sopimuksella 843 hänestä tuli myös Itä-Frankkien kuningas. Hänen hallitsemiaan aluita kutsuttiin nimellä Itä-Francia. Ludvigin valtakunnasta tuli myöhemmin Pyhä saksalais-roomalainen keisarikunta ja lopulta nykyinen Saksa.


title: Ludvig Saksalainen

text:
Ludvig vietti lapsuutensa isoisänsä Kaarle Suuren hovissa.
Hänen poikansa kapinoivat, mutta Ludvig taltutti kapinan. Isänsä kuoltua pojat Kaarle Paksu, Baijerin Karloman ja Ludvig Nuori jakoivat maat, mutta veljiensä kuoltua Kaarle Paksu kokosi ne jälleen yhteen.


title: Richard Belzer

text: Richard Jay Belzer (s. 4. elokuuta 1944 Bridgeport, Connecticut) on yhdysvaltalainen stand up -koomikko, näyttelijä ja kirjailija. Hänet tunnetaan muun muassa rikostutkija John Munchin roolista sarjoissa "Homicide – pelon kadut" 1993–1999 ja "" vuodesta 1999.


title: Richard Belzer

text: Koomikkona Richard Belzer on tullut tunnetuksi esimerkiksi esiintymisistään "Saturday Night Livessä". Hän on myös ollut vakiovieras "Howard Stern Radio Showssa". Hänellä on ajoittain ollut elokuvarooleja, ja hän esiintyi itsenään Andy Kaufmanin elämää käsittelevässä Miloš Formanin elokuvassa "Man on the Moon" (1999). Näyttelijä Henry Winkler on hänen serkkunsa.


title: Richard Belzer

text: Belzerin äiti Frances kuoli rintasyöpään poikansa ollessa 18-vuotias, ja isä Charles teki itsemurhan Belzerin ollessa 22. High schoolin jälkeen Belzer teki töitä "Bridgeport Post" -lehdelle ja opiskeli jonkin aikaa Dean Junior Collegessa Massachusettsissa. Hän on myös opiskellut ja sittemmin opettanut joogaa.


title: Richard Belzer

text: Belzer on avioliitossa kolmatta kertaa. Hänen ensimmäinen vaimonsa vuodesta 1966 oli Gail Susan Ross. Liitto päättyi avioeroon 1972. Toistamiseen Belzer avioitui Dalia Danochin kanssa vuonna 1976 mutta he erosivat vain noin kahden avioliittovuoden jälkeen. Belzerin nykyinen avioliitto näyttelijä Harlee McBriden kanssa alkoi vuonna 1985.


title: Richard Belzer

text: Belzer sairastui vuonna 1984 kivessyöpään (seminooma), mutta toipui sairaudesta.


title: Hopeagibboni

text: Hopeagibboni ("Hylobates moloch") on uhanalainen aasialainen apinalaji.


title: Hopeagibboni

text: Hopeagibboni kasvaa noin 90 cm pitkäksi ja 8 kilon painoiseksi. Sen karva on hopeanharmaa. Kasvot ovat karvattomat ja tummemman harmaat, ja niitä ympäröi vaaleammanharmaa parta. Raajat ja sormet ovat pitkät, peukalo lyhyempi. Tämä kertoo sopeutumisesta elämään puissa.


title: Hopeagibboni

text: Hopeagibboneita elää Indonesian Jaavan saarella.


title: Hopeagibboni

text: Hopeagibbonit syövät puissa kasvavia hedelmiä, niiden puutteessa myös kukkia ja versoja.


title: Hopeagibboni

text: Hopeagibbonit viettävät suuren osan elämästään sademetsässä lehvästön ylimmissä kerroksissa. Lajin suurin uhka onkin sademetsien hävitys, muita uhkia ovat metsästys lihaksi ja salametsästys. Ne liikkuvat varsin nopeasti laajalla alueella siirtyen aina kulloinkin kypsyvän hedelmäsadon luo.


title: Hopeagibboni

text: Hopeagibbonit elävät pienissä ryhmissä, joihin kuuluu aikuinen pari ja alaikäisiä poikasia. Sukukypsiksi vartuttuaan poikaset jättävät lapsuudenperheensä. Perhe viestittää muille perheille reviirinsä rajoista kovaäänisin huudoin.


title: Cuxhaven

text: Cuxhaven on kaupunki Ala-Saksin osavaltiossa, pohjoisessa Saksassa. Se sijaitsee Elbe-joen suulla Pohjanmeren rannikolla ja toimii Cuxhavenin piirikunnan pääkaupunkina. Kaupunki tunnetaan merkittävänä satama- ja matkailukaupunkina.


title: Cuxhaven

text: Cuxhaven on saksalaisittain hyvin nuori kaupunki, sillä se sai kaupunginoikeudet 15. maaliskuuta vuonna 1907. Yli 600 vuoden ajan, vuoteen 1937 saakka, Cuxhaven oli myös osa Hampuria. Vuoden 2011 väestönlaskennassa siellä oli 49 093 asukasta, Pinta-alaltaan se on 161,91 neliökilometrin suuruinen, ja asukastiheys on 322 as./km².


title: Lost Planet: Extreme Condition

text: Lost Planet: Extreme Condition on Capcomin kehittämä toimintapeli. Peli on julkaistu Xbox 360:lle, Windows:lle ja PlayStation 3:lle.


title: Lost Planet: Extreme Condition

text: Lost Planet kertoo Waynesta, nuoresta sotilaasta joka taistelee Akrid-hyönteishirviöitä vastaan ihmiskunnan asuttamalla jääplaneetalla nimeltä E.D.N. III. Wayne ryhmineen kohtaa Vihreäsilmän (Green eye), ison Akrid-hirviön, joka surmaa hänen isänsä tämän uhrautuessa poikansa puolesta tiukassa taistelussa. Sen jälkeen Wayne päätyy Virtual Suit-taistelupanssarissaan harhailemaan jääaavikolle, kunnes lopulta väsyy ja jäätyy. Wayne herää elvytettynä hatarin muistikuvin tulevien ystäviensä Juryn, Lukan ja Rickin tukikohdasta. Tästä alkaa seikkailu joka vie Waynen useiden tehtävien läpi monia Akrideja ja lumipiraatteja vastaan.


title: Alex Baumann

text: Alexander Sasha "Alex" Baumann O.C., O.Ont (s. 21. huhtikuuta 1964, Praha) on kanadalainen uimari. Hän voitti kaksi kultamitalia 200 ja 400 metrin sekauinnista vuoden 1984 kesäolympialaisissa Los Angelesissa.


title: Alex Baumann

text: Baumann asui viisi ensimmäistä vuottaan Tšekkoslovakiassa ja opiskeli Laurentian-yliopistossa. Hän on Order of Canadan upseeri. Yhdysvaltalainen, kuukausittainen "Swimming World Magazine" nimesi hänet "Vuoden uimariksi" 1981 ja 1984.


title: Alex Baumann

text: Baumann on Kanadan menestyneimpiä kilpauimareita ja rikkonut useita sekä kansallisia että kansainvälisiä ennätyksiä. Hän on toipunut kivessyövästä kasvaimen poistoleikkauksen avulla.


title: Alison Lohman

text: Alison Lohman (s. 18. syyskuuta 1979 Palm Springs, Kalifornia) on yhdysvaltalainen näyttelijä.


title: Alison Lohman

text: Lohman syntyi ja kasvoi Palm Springsin kaupungissa Kaliforniassa. Hän harrasti teatteria ja muutti high schoolin jälkeen Los Angelesiin. Siellä hän sai ensimmäisen elokuvaroolinsa trilleristä "13. kerros" ja esiintyi televisiosarjoissa "Pasadena" ja "Safe Harbor". Lohmanin läpimurto tapahtui vuoden 2002 elokuvassa "Valkoinen oleanteri", jonka jälkeen hän sai roolit Ridley Scottin "Pelimiehissä" (2003) ja Tim Burtonin "Big Fishissä" (2003).


title: Alison Lohman

text: Vuonna 2009 Lohman meni naimisiin ohjaaja Mark Neveldinen kanssa. Heillä on kaksi lasta.


title: Finally

text: Finally on eurodanceyhtye Solid Basen debyyttialbumi vuodelta 1996. Levy sisältää muun muassa eurodanceklassikkoihin lukeutuvat "Together", "You Never Know" ja "Mirror Mirror".


title: Finally

text: Albumi pysyi Suomen virallisella listalla 22 viikkoa, joista parhain sijoitus oli 2. sija viikolla 42 vuonna 1996.


title: The Return (Melodie MC)

text: The Return on eurodanceräppäri Melodie MC:n toinen studioalbumi, joka julkaistiin vuonna 1995.


title: The Return (Melodie MC)

text: Levyltä löytyvät muun muassa artistin hittisinglet ja eurodanceklassikoihinkin lukeutuvat "Climb Any Mountain", "Give It Up" ja "Anyone Out There".


title: Itseluottamus

text: Itseluottamus tarkoittaa uskoa siihen, että suoriutuu tai selviytyy hyvin siitä, mihin ryhtyy tai joutuu. Itseluottamusta on käsittää omat hyvät ja huonot puolensa. Itseluottamuksellinen ihminen osaa olla kiitollinen onnistumisistaan, mutta myös hyväksyä epäonnistumisensa. Itsetunto (ruots. självkänsla, engl. self esteem), itsetuntemus (ruots. "självinsikt", engl. "self image") ja itsevarmuus (ruots. "självsäkerhet", engl. "self confidence") ovat läheisiä käsitteitä, mutta eivät itseluottamuksen synonyymejä.


title: Hamilton (elokuva)

text: Hamilton on vuonna 1998 valmistunut ruotsalais-norjalainen vakoiluelokuva, joka perustuu Jan Guilloun luomaan Carl Hamilton -hahmoon.


title: Benjamin Whitrow

text: Benjamin ”Ben” Whitrow (17. helmikuuta 1937 Oxford, Englanti – 28. syyskuuta 2017) oli brittiläinen näyttelijä.


title: Benjamin Whitrow

text: Whitrow näytteli säännöllisesti Royal Shakespeare Company -teatteriseurueessa. Hän esiintyi myös monissa Shakespearen näytelmistä tehdyissä televisioversioissa. Hän esiintyi äänellään animaatioissa, kuten "Kananlennon" Fowlerina ja "Muzzy in Gondoland" -opetusanimaation Normanina.


title: Benjamin Whitrow

text: Roolistaan "Ylpeys ja ennakkoluulo" -minisarjan herra Bennetinä Whitrow sai Bafta-ehdokkuuden. Hän oli naimisissa Catherine Cookin kanssa vuodesta 1972 lähtien, ja heillä oli kaksi lasta.


title: Ripsusisiliskot

text: Ripsusisiliskot eli hapsuvarvasliskot ("Acanthodactylus") ovat liskojen suku, johon kuuluu yli kolmekymmentä lajia. Joitakin pidetään lemmikkeinä. Kolme lajia on äärimmäisen uhanalaisia: "Acanthodactylus beershebensis", "Acanthodactylus mechriguensis" ja "Acanthodactylus spinicauda".


title: Ripsusisiliskot

text: Ripsusisiliskot kasvavat keskimäärin 15–20 senttimetriä pitkiksi hännän kanssa. Niiden varpaissa on hapsottavia suomuja, joista suku on saanut nimensä.


title: Ripsusisiliskot

text: Ripsusisiliskot ovat kotoisin Etelä-Afrikasta ja Aasiasta.


title: Ripsusisiliskot

text: Ripsusisiliskot ovat hyönteissyöjiä ja syövät esim: perhosia,toukkia,matoja,kärpäsiä ja hämähäkkejä ym.


title: Eurovision tanssikilpailu 2008

text: Historiansa toinen Eurovision tanssikilpailu järjestettiin Glasgow'ssa, Isossa-Britanniassa 6. syyskuuta 2008. Vaikka Suomi voitti ensimmäisen Eurovision tanssikilpailun, ei kilpailua järjestetty Suomessa, koska Iso-Britannia lupautui isännöimään ensimmäiset kaksi Eurovision tanssikilpailua.


title: Eurovision tanssikilpailu 2008

text: Kilpailuun osallistui yhteensä 14 maata. Azerbaidžan osallistui kilpailuun ensimmäisen kerran. Espanja, Saksa ja Sveitsi taas vetäytyivät kilpailusta.


title: Eurovision tanssikilpailu 2008

text: Albania, Armenia, Bosnia ja Hertsegovina, EJT Makedonia, Espanja, Islanti, Israel, Kypros ja Valko-Venäjä lähettivät tanssikilpailun suorana lähetyksenä maansa televisiossa, vaikka eivät osallistuneet kilpailuun.


title: Suomi Eurovision tanssikilpailussa

text: Suomi on osallistunut kahdesti Eurovision tanssikilpailun, vuosina 2007 ja 2008. Maa on voittanut kilpailun kerran. Vuoden 2009 Eurovision tanssikilpailuun Suomi ei osallistunut.


title: Suomi Eurovision tanssikilpailussa

text: Suomi voitti kaikkien aikojen ensimmäisen, Lontoossa, Britanniassa vuonna 2007 järjestetyn Eurovision tanssikilpailun. Suomea edustivat tuolloin "Tanssii tähtien kanssa" -ohjelmasta tutut Jussi Väänänen ja Katja Koukkula. Heidät valittiin edustamaan maataan vain viikkoa ennen kilpailua eli 25. elokuuta tapahtuneessa karsinnassa. Suomi valitsi edustajansa kilpailuun viimeisenä.


title: Suomi Eurovision tanssikilpailussa

text: Suomi voitti kilpailun pistemäärällä 132. Täydet 12 pistettä antoivat Itävalta, Alankomaat ja Ruotsi. Muut maat, jotka antoivat Suomelle pisteitä olivat: Tanska (10), Saksa (4), Kreikka (10), Irlanti (8), Liettua (10), Puola (8), Portugali (10), Venäjä (7), Espanja (10), Sveitsi (8), Ukraina (7) ja Iso-Britannia (4).


title: Suomi Eurovision tanssikilpailussa

text: Suomea edustaneet Jussi Väänänen ja Katja Koukkula olivat yksi harvoista kisan ammattilaistanssipareista. Heidän kilpailussa esittämänsä tanssit poikkesivat niin koreografialtaan, tulkinnaltaan kuin musiikkivalinnoiltaankin muiden maiden kepeämmästä linjasta. Suomen tanssiparin ensimmäinen tanssi oli rumba ja toinen paso doble -variaatio, jonka säestyksenä kuultiin Apocalypticaa.


title: Suomi Eurovision tanssikilpailussa

text: Vuoden 2008 Eurovision tanssikilpailussa Suomea edustivat "Tanssii tähtien kanssa" -kilpailun voittajapari Maria Lund ja Mikko Ahti. Tällöin maa sijoittui pistein 44 sijalle 10.


title: Laodamas

text: Laodamas oli kreikkalaisessa mytologiassa Eteokleen poika ja Theban kuningas.


title: Laodamas

text: Eteokleen, Laodamaksen isän, hallitessa Thebaa hyökkäsivät seitsemän sotapäällikköä häntä vastaan. Tapahtumat olivat saaneet alkunsa Eteokleen veljensä Polyneikeen kanssa tekemästä sopimuksesta, jonka mukaan he hallitsisivat vuorovuosin, mutta Eteokles oli rikkonut sopimuksen kieltäytymällä astumasta alas valtaistuimelta. Tällöin Polyneikes oli kerännyt ystäviään kokoon ja sopinut heidän kanssaan nostavansa itsensä valtaistuimelle voimatoimin. Eteokles onnistui kuitenkin torjumaan hyökkääjät, ja taistelu huipentui kaksinkamppailuun veljesten välillä, jossa he surmasivat toisensa. Tällöin Laodamas oli kuitenkin niin nuori, että Kreon tuli hänelle sijaishallitsijaksi. Lykos kuitenkin murhasi tämän saadakseen valtaistuimen itselleen, mutta Herakleen surmattua Lykoksen pääsi Laodamas lopulta hallitsemaan Thebaa.


title: Laodamas

text: Laodamaksen hallinnon aikana alkoi uusi sotaretki Thebaa vastaan; epigonit, alkuperäisten hyökkääjien jälkeläiset, hyökkäsivät kostaakseen isiensä kohtalon. Nämä hävittivät ensin kyliä Theban ympärillä, jolloin Laodamas asettui heitä vastaan Glisas-joen luona taistellakseen. Laodamas onnistui tappamaan Aigialeuksen, Adrastoksen pojan, mutta Laodamaksen itsensä surmasi Alkmaion. Toisen version mukaan hän pelastautui thebalaisjoukon kanssa Illyriaan. Tietäjä Teiresias kehotti lähettämään sanansaattajan vihollisten luo ja pakenemaan sillä aikaa. Niin kaupunki jäi argoslaisten käsiin, ja thebalaiset pakenivat Enkheleernien, Kadmokseesta polveutuvan ruhtinassuvun, luo Illyriaan.


title: Jussi Väänänen

text:
Jussi Väänänen on kilpatanssija, joka on voittanut tanssiparinsa Katja Koukkulan kanssa useita Suomen mestaruuksia. Ammattilaisuran he aloittivat toukokuussa 2000. 25. elokuuta 2007 heidät valittiin edustamaan Suomea historian ensimmäiseen Eurovision tanssikilpailuun, joka pidettiin 1. syyskuuta 2007 Lontoossa. He voittivat kilpailun 132 pisteellä esittäen rumbaa sekä paso doblea. He ovat saavuttaneet kansainvälistä menestystä muutenkin. Parin merkittävimmät
saavutukset ovat British Open Rising Star -kilpailun voitto vuonna 2000 sekä Eurotanssien voitto. Jussi Väänänen avioiutui Katja Koukkulan kanssa 2. heinäkuuta 2010 Suomenlinnassa.


title: Jussi Väänänen

text: Väänänen tunnetaan myös Tanssii Tähtien Kanssa -ohjelmasta, jossa hänen parinaan toimi MTV3:n uutisankkuri-juontaja Katja Kannonlahti.


title: Jussi Väänänen

text: Nykyisin Väänänen keskittyy enemmän opettamiseen ja teatteriin ammattilaistanssimisen sijasta. Väänänen soittaa myös rumpuja Year Gone -nimisessä bändissä.


title: The Pipettes

text: The Pipettes on brittiläinen indie pop -yhtye, joka on ottanut paljon vaikutteita 1960-luvun tyttöbändeiltä, kuten The Shangri-Las, The Supremes ja The Ronettes.


title: The Pipettes

text: Muusikko Monster Bobby perusti yhtyeen vuonna 2003 aikomuksenaan elvyttää perinteikäs Phil Spectorin popsoundi ja päivittää se tälle vuosituhannelle, koska hän oli huomannut millaisen reaktion tyttöbändien kappaleet saivat aikaan hänen DJ-keikoillaan. Yhteistyössä laulaja, runoilija ja valokuvaaja Julia Clark-Lowesin kanssa hän värväsi ystäviä yhtyeeseen paikallisista musiikkipiireistä.


title: The Pipettes

text: Ryhmää on kutsuttu vain tuotetun popin kokeiluksi, vaikka jäsenet ovat tuottaneet itse itsensä. Miespuoliset taustamuusikot – virallisesti ”The Cassette” – esiintyvät harvoin haastatteluissa tai promokuvissa, ja laulajien roolia korostetaan. Kolmen naispuolisen keulakuvan polkkatäpläiset mekot ja yhdenmukaiset koreografiat ovat suuressa roolissa live-esiintymisissä, kun taas The Cassette pysyttelee vain taustalla.


title: The Pipettes

text: Keväällä 2005 perustajajäsen Julia jätti yhtyeen keskittyäkseen omaan projektiinsa The Indelicates. Hänen tilalleen tuli aiemmin elektropopsooloartistina toiminut Gwenno. Vuonna 2005 julkaistiin kolme erittäin rajoitetun painoksen vinyylisingleä. Yhtye saikin levytyssopimuksen Memphis Industriesin kanssa pian saman yhtiön The Go! Team -yhtyeen kanssa tehdyn kiertueen jälkeen. Debyyttialbumi "We Are the Pipettes" julkaistiin Isossa-Britanniassa heinäkuussa 2006.


title: The Pipettes

text: Yhdysvalloissa yhtyeellä on levytyssopimus Cherrytree Recordsin (osa Interscope Recordsia) kanssa. South by Southwest -festivaaleilla hyvän vastaanoton saaneiden esiintymisten jälkeen vuonna 2007 julkaistiin "Your Kisses Are Wasted on Me" -EP, joka nousi Billboardin Hot 100 Singles Sales -listalla viidenneksi.


title: The Pipettes

text: Suomessa yhtye on esiintynyt kahdesti: lokakuussa 2006 loppuunmyydyllä Tavastia-klubilla ja heinäkuussa 2007 Ruisrockissa.


title: The Pipettes

text: Yhtyeen kokoonpano muuttui huomattavasti kun laulajat Becki ja Rose jättivät yhtyeen huhtikuussa 2008 keskittyäkseen omiin projekteihinsa. Heidän tilalleen tulivat Gwennon sisko Ani Saunders sekä Anna McDonald. Tämän muutoksen myötä yhtyeessä ei enää ollut yhtään alkuperäistä laulajaa. Myös rumpali Jason lähti yhtyeestä ja hänen tilalleen tuli Alex White. Anna McDonald ei pysynyt Pipettesissä kauan vaan hän jätti yhtyeen vielä saman vuoden aikana keskittyäkseen omaan lauluntekijäuraansa. Hänen paikalleen astui laulaja Beth Mburu-Bowie.


title: Lykos (Lykoksen poika)

text: Lykos oli kreikkalaisessa mytologiassa Lykoksen – joidenkin mukaan Poseidonin – poika ja Theban kuningas.


title: Lykos (Lykoksen poika)

text: Lykos oli alun perin kotoisin Euboiasta. Hän saapui Thebaan, ja Herakleen poissa ollessa murhasi Kreonin, Theban kuninkaan. Kreonin tyttären Megaran hän ajoi pois lapsineen, jotka tämä oli saanut Herakleen kanssa, ja myi heidän talonsa. Lykos hallitsi Thebaa tyrannimaisin ottein kunnes Herakles yllättäen palasi kotiin ja tappoi hänet. Tämän jälkeen valta kaupungissa siirtyi lailliselle valtaistuimen perijälle, Laodamakselle, Eteokleen pojalle.


title: Pieter van Musschenbroek

text: Pieter (Petrus) van Musschenbroek [] (14. maaliskuuta 1692 – 19. syyskuuta 1761) oli alankomaalainen luonnontieteilijä.


title: Pieter van Musschenbroek

text: Nuorena Pieter van Musschenbroek oli Willem Jacob 's Gravesanden oppilas ja sittemmin tämän ystävä. Vuosina 1719–1723 Musschenbroek opetti Duisburgin yliopistossa matematiikkaa, filosofiaa ja lääketiedettä. Tuona aikana hän oli jatkuvassa kirjeenvaihdossa Daniel Gabriel Fahrenheitin kanssa keskustellen tämän luonnontieteellisistä tiedoista ja tutkimuksista. Vuonna 1721 hänet nimitettiin lääketieteen professoriksi.


title: Pieter van Musschenbroek

text: Vuonna 1723 hän otti vastaan professuurin Leidenin yliopistossa. Fysiikan professorina hän oli Leidenissä 1739–1761 eli kuolemaansa saakka. Vuonna 1754 hän noudatti kutsua kunniaprofessuuriin keisarilliseen tiedeakatemiaan Pietariin.


title: Pieter van Musschenbroek

text: Pieter van Musschenbroek teki laajoja lujuusopillisia tutkimuksia selvittäen monien eri materiaalien vahvuuksia. Kaikkein tunnetuin hän on kuitenkin sähkön tutkimuksen historiassa, sillä häntä pidetään Leidenin pullon, ensimmäisen kondensaattorin, keksijänä. Musschenbroek ja hänen oppilaansa Andreas Cunaeus kehittivät Leidenissä tämän ensimmäisen sähkön varastointiin tarkoitetun laitteen ja saivat sen toimimaan. Hän tiedotti löydöstään Réne Réaumurille tammikuussa 1746, ja kirjeen latinasta kääntänyt Jean-Antoine Nollet antoi laitteelle nimen sen syntykaupungin mukaan.


title: Pieter van Musschenbroek

text: Myöhemmin ilmeni, että Ewald von Kleist oli Pommerissa koonnut samanlaisen laitteen Musschenbroekin ja tämän oppilaan työstä tietämättä jo hiukan aiemmin, muttei ollut ilmoittanut sitä julkisuuteen ajoissa. Niinpä keksintö tunnetaan Musschenbroekiin viittaavalla nimellään.


title: Pieter van Musschenbroek

text: Pieter van Musschenbroek oli myös erityisen merkittävä newtonilaisten näkemysten levittäjä fysiikassa. Hänen kuuluisin kirjansa "Elementa Physica" ilmestyi 1726, kirja vaikutti suuresti Newtonin ajatusten leviämiseen Euroopassa.


title: Ewald Jürgen Georg von Kleist

text: Ewald Jürgen Georg von Kleist (10. kesäkuuta 1700 Vietzow, Pommeri – 10. joulukuuta 1748 Köslin) oli preussilainen kirkonmies ja fyysikko.


title: Ewald Jürgen Georg von Kleist

text: Von Kleist opiskeli lakia Leipzigissa ja Leidenissä. Hän aloitti ehkä sähkökokeilunsa ollessaan Leidenin yliopistossa. Hän oli vuosina 1722–1747 kotiseudullaan Pommerissa pappiskollegion dekaanina tuomiokapitulissa Camminissa ja sitten Köslinin kuninkaallisen hovioikeuden puheenjohtajana. Hän oli Berliinin tiedeakatemian jäsen.


title: Ewald Jürgen Georg von Kleist

text: Työnsä ohella Von Kleist harrasti luonnontieteellisiä kokeita ja keksi vuonna 1745 Kleistin pullon, ensimmäisen sähköä varastoivan laitteen, huomatessaan laitteen tehoalisäävän toiminnan. Leidenissä kokeellisen fysiikan professori Pieter van Musschenbroek keksi vähän myöhemmin saman ilmiön omin neuvoin, ja hänen julkistettuaan sen tämä ensimmäinen kondensaattori tuli tunnetuksi nimellä Leidenin pullo. Vaikka von Kleist olikin varhainen keksijä, hän ei ollut julkistanut laitettaan ajoissa eikä sitten enää kehittänyt sitä eteenpäin, niin että nykyajan tutkijat antavat suurimman kunnian kondensaattorin alkuvuosien kehitystyöstä Musschenbroekille.


title: Ewald Jürgen Georg von Kleist

text: Ewald von Kleist kuului tunnettuun von Kleistin aatelissukuun. Hän käytti toisia etunimiään muodoissa Georg ja Jürgen.


title: Veit Helmer

text: Veit Helmer (s. 24. huhtikuuta 1968 Hannover) on saksalainen elokuvaohjaaja, -käsikirjoittaja ja -tuottaja. Hänen tunnetuin teoksensa on komedia "Tuvalu" (1999), jolla hän voitti lukuisia palkintoja eri kansainvälisillä elokuvajuhlilla.


title: Monacolaiset eurokolikot

text: Monacon eurokolikot muodostuvat kansalliselta puoleltaan kahdesta erilaisesta kuviosta senttien kolikoissa ja erilaisista kuvioista euron ja kahden euron kolikoissa. Kolikoita on julkaistu kaksi eri sarjaa. Kaikissa kolikoissa kuitenkin on ulkokehää kiertävänä teksti MONACO ja Euroopan unionin kaksitoista tähteä.


title: Monacolaiset eurokolikot

text: Euroopan unionin komissio valtuutti 31. joulukuuta 1998 päätöksellä 1999/96/CE Ranskan valtion neuvottelemaan rahakysymyksistä Monacon kanssa. Vuonna 2002 syntyi sopimus Ranskan valtion (Euroopan unionin edustajana) ja Monacon ruhtinaskunnan välille.


title: Monacolaiset eurokolikot

text: Sopimuksen mukaisesti Monacon ruhtinaskunta oli oikeutettu laskemaan liikkeelle euromääräisiä keräilykolikoita 1. tammikuuta 2002 alkaen. Monacon ruhtinaskunta sitoutui teettämään tarvittavat kolikot Ranskan valtion omistamassa Pariisin rahapajassa.


title: Monacolaiset eurokolikot

text: Uusi erä kolikoita laskettiin liikkeelle ruhtinas Rainier III:n kuoleman ja ruhtinas Albert II:n valtaannousun jälkeen, kuten asiasta päätettiin joulukuussa 2006.


title: Harran

text: Harran, joka tunnetaan myös nimellä Carrhae, on kaupunki Şanlıurfan provinssissa Kaakkois-Turkissa lähellä Syyrian rajaa. Paikka on 44 kilometriä kaakkoon Şanlıurfasta, pitkän suoran kuuman Harranin tasangon poikki kulkevan tien päässä. Harranista on löydetty monia arkeologisia löytöjä.


title: Harran

text: Joidenkin historiantutkijoiden mielestä tämä Harran oli Raamatun mainitsema Harran, jossa Aabraham asui, ja jossa Terah pysähtyi. Raamatun mukaan Harran oli myös Laabanin koti, ja paikka jossa Iisak ja Jaakob myös asuivat jonkin aikaa.


title: Harran

text:
Se oli muinoin Damaskoksesta Niniveen johtavan tien varrella, paikalla johon risteää Karkemishista tuleva tie. Tienristeysaseman takia sillä oli strategista merkitystä, ja siellä on taisteltu historian aikana monta kertaa.
Akkadin sana "harrānu" tarkoittaa tietä, ja paikka mainitaan usein Tiglatpileser I:n teksteissä noin 1100 eaa. Myös ristiretkeläiset taistelivat keskiajalla Harranissa.


title: Harran

text: Harran tunnetaan perinteisistä mehiläispesää muistuttavista auringon kuivaamasta savesta tehdyistä taloista. Nykyisin arabien asuma Harranin kylä on pieni, ja elämä vaikeaa kuuman sään takia. 1980-luvulla Cüllab- ja Deysan-joet kuivuivat ja viljely kävi mahdottomasti, nykyään alueella on kastelulaitteita.


title: Károly Makk

text: Károly Makk (22. joulukuuta 1925 Berettyóújfalu – 30. elokuuta 2017) oli unkarilainen elokuvaohjaaja ja -käsikirjoittaja. Hänen tunnetuimpia töitään olivat "Rakkaus" (1971) ja "Toinen tie" (1982).


title: Károly Makk

text: Makk kuului vuonna 1980 Berliinin ja 1987 Venetsian elokuvajuhlien tuomariston jäseniin. Hän oli useaan otteeseen ehdolla Cannesin elokuvajuhlien Kultaisen palmun saajaksi.


title: Károly Makk

text: Makkin aiempi puoliso oli näyttelijätär Virág Dőry.


title: Dryasmarakatti

text: Dryasmarakatti ("Cercopithecus dryas") on afrikkalainen marakattilaji. Joissakin vanhemmissa lähteissä dryasmarakatti luokitellaan vielä dianamarakatin alalajiksi "Cercopithecus diana dryas".


title: Dryasmarakatti

text: Dryasmarakarin vartalo on 40–55 senttimetriä pitkä, häntä lisää siihen 50–75 senttimetriä. Aikuiset painavat 4–7 kilogrammaa. Alaselkä on harmaanvihreä, muuten väritys muistuttaa dianamarakattia.


title: Dryasmarakatti

text: Dryasmarakatteja elää vain Kongojoen itäisellä rannalla.


title: Dryasmarakatti

text: Dryasmarakatit elävät puissa 10–30 jäsenen perheryhminä, joihin kuuluu yksi aikuinen koiras ja naaraita sekä keskenkasvuisia alle kolmivuotiaita poikasia.


title: Dianamarakatti

text: Dianamarakatti ("Cercopithecus diana") on afrikkalainen marakattilaji.


title: Dianamarakatti

text: Lajin uudeksi nimeksi on ehdotettu valkopartamarakattia.


title: Dianamarakatti

text: Dianamarakatin rintapuoli on kermanvalkea, kyljet, raajat ja selkä tummanharmaat, ja alaselkä punertavanruskea. Kasvot ovat tummat ja niitä kiertää kermanvalkea parta. Lantiossa on kaksi valkeaa juovaa. Dianamarakatin vartalo on 40-55 cm pitkä, häntä lisää siihen 50-75 cm. Aikuinen naaras painaa noin neljä kiloa, koiras jopa seitsemän kiloa.


title: Dianamarakatti

text: Dianamarakatteja elää Länsi-Afrikassa Sierra Leonesta Ghanaan. Sademetsien tuhoaminen on kaventanut lajin elinaluetta rannikkoseuduille, ja IUCN arvioi sen olevan vaarantunut.


title: Dianamarakatti

text: Dianamarakatit elävät puissa 14-50 jäsenen perheryhminä, joihin kuuluu yksi aikuinen koiras ja naaraita sekä keskenkasvuisia alle kolmivuotiaita poikasia. Ne ovat aktiivisia päiväsaikaan, liikkuvat kaikissa lehvästön kerroksissa mutta tulevat harvoin maan pinnalle. Ne nukkuvat ylimmillä oksilla. Kotkat, leopardit ja simpanssit saalistavat marakatteja, jotka ovat kehittäneet eri varoitushuudon eri petolajeja varten.


title: Betty Heidler

text: Betty Heidler (s. 14. lokakuuta 1983 Berliini) on saksalainen moukarinheittäjä. Hän on maailman- ja Euroopan-mestari sekä entinen maailmanennätyksen haltija.


title: Betty Heidler

text: Heidler aloitti yleisurheilun 14-vuotiaana ja on keskittynyt moukariin vuodesta 1998. Vuonna 2000 hän karsiutui Santiago de Chilen nuorten MM-kisoissa tuloksella 52,18. Seuraavana vuonna Heidler oli yhdeksäs saman ikäluokan EM-kilpailuissa. Vuonna 2002 hän karsiutui Kingstonin nuorten MM-kisoissa tuloksella 53,82. Pariisin MM-kisoissa 2003 Heidler oli 11:s tuloksella 65,81. Hän oli samana vuonna neljäs alle 23-vuotiaiden EM-kilpailuissa.


title: Betty Heidler

text: Vuonna 2004 Heidler oli Euroopan cupissa kolmas tuloksella 70,05 ja Ateenan olympialaisissa 2004 neljäs tuloksella 72,73. Kauden lopussa hän oli kuudes. Vuonna 2005 Heidler oli neljäs Euroopan talviheittocupissa. Samana vuonna hän oli toinen alle 23-vuotiaiden EM-kisoissa ja karsiutui Helsingin MM-kisoissa. Kauden lopussa hän oli kuudes (tulos parani myöhemmin viidenneksi dopingtapauksen myötä). Vuonna 2006 Heidler sijoittui viidenneksi Göteborgin EM-kisoissa. Kauden lopussa hän voitti tuloksella 75,44.


title: Betty Heidler

text: Vuonna 2007 Heidler voitti Euroopan cupin. Myöhemmin samana vuonna hän voitti kultaa Osakan MM-kisoissa tuloksella 74,76. Vuonna 2008 Heidler sijoittui Euroopan talviheittocupissa toiseksi. Pekingin olympialaisissa 2008 hän oli yhdeksäs ja viides. Seuraavana vuonna hän oli toinen Euroopan talviheittocupissa ja Euroopan joukkuemestaruuskilpailuissa. Berliinin MM-kilpailuissa 2009 Heidler saavutti hopeaa maansa ennätyksellä 77,12 m. Kilpailun voitti Anita Włodarczyk maailmanennätystuloksella 77,96 m. Kauden 2009 päätteeksi Heidler voitti tuloksella 72,03.


title: Betty Heidler

text: Vuonna 2010 Heidler voitti Barcelonan EM-kilpailuissa kultaa tuloksella 76,38. Hän voitti samana vuonna myös Euroopan talviheittocupin sekä Euroopan joukkuemestaruuskilpailut ja oli neljäs maanosien cupissa. Vuonna 2011 hän oli toinen Euroopan talviheittocupissa. Hän heitti maailmanennätyksen 79,42 Hallessa 21. toukokuuta 2011. Puolalainen Anita Włodarczyk rikkoi maailmanennätyksen elokuussa 2014 tuloksella 79,58 m. Heidler voitti Euroopan joukkuemestaruuskilpailun jälleen 2011. Daegun MM-kilpailuissa hän voitti hopeaa tuloksella 76,06 m.


title: Betty Heidler

text: Helsingin EM-kilpailuissa 2012 Heidler karsiutui loppukilpailusta. Saman vuoden Lontoon olympialaisissa hän sai pronssia tuloksella 77,12. Hänen mitaliheitolleen ei aluksi saatu tulosta, ja se mitattiin kilpailun jälkeen perinteisellä mittanauhalla. Vuonna 2013 Heidler voitti moukarinheiton Euroopan joukkuemestaruuskilpailuissa. Saman vuoden Moskovan MM-kilpailuissa hän karsiutui loppukilpailusta. Hän voitti Euroopan joukkuemestaruuskilpailun 2014. Zürichin EM-kilpailuissa 2014 Heidler oli viides. Seuraavana vuonna hän sijoittui toiseksi Euroopan joukkuemestaruuskilpailuissa ja seitsemänneksi Pekingin MM-kilpailuissa.


title: Betty Heidler

text: Heidler sijoittui 2016 Euroopan talviheittocupissa kolmanneksi. Hän sai hopeaa Amsterdamin EM-kilpailuissa tuloksella 75,77. Rion olympialaisissa 2016 hän oli neljäs.


title: Betty Heidler

text: Heidler on voittanut moukarinheitossa Saksan mestaruuden vuosina 2005–2013 ja 2015–2016, alle 23-vuotiaiden mestaruuden vuosina 2002–2005 ja alle 20-vuotiaiden mestaruuden vuosina 2001 ja 2002.


title: Betty Heidler

text: Heidler on koulutukseltaan poliisi ja on opiskellut myös oikeustiedettä. Hän voitti poliisien moukarinheiton EM-kultaa vuonna 2006.


title: Moray

text: Moray () on yksi Skotlannin 32:sta hallintoalueesta ("council area"). Siellä on arviolta 95 510 asukasta (vuonna 2015) ja sen pinta-ala on 2 238 neliökilometriä. Sen pääkaupunkina toimii Elgin.


title: Barbora Špotáková

text: Barbora Špotáková (s. 30. kesäkuuta 1981 Jablonec nad Nisou, Tšekkoslovakia) on tšekkiläinen yleisurheilija, päälajinaan keihäänheitto. Hän on pitänyt hallussaan naisten keihäänheiton maailmanennätystä (72,28) syksystä 2008 lähtien.


title: Barbora Špotáková

text: Špotáková aloitti yleisurheilu-uransa ottelijana ja kilpaili vuonna 2000 Santiago de Chilen nuorten MM-kisoissa seitsenottelussa, jossa sijoittui neljänneksi pistein 5689. Samana vuonna hän myös voitti kansainvalisen moniottelutapahtuman (International Combined Events Meeting) Hexamissa ennen muuttamistaan Yhdysvaltoihin. Yhdysvalloissa Špotáková erikoistui keihäänheittoon ja vuonna 2002 hän osallistui Münchenin EM-kisoihin keihäänheitossa mutta karsiutui tuloksella 51,71. Vuotta myöhemmin hän voitti Tšekin mestaruuden keihäänheitossa. Hän karsiutui myös Ateenan olympialaisissa 2004 tuloksella 58,20. Vuonna 2004 Špotáková otteli myös kymmenottelussa tuloksen 6749 Talencessa, joka on kaikkien aikojen kuudenneksi paras tulos naisten kymmenottelussa. Seuraavana vuonna hän heitti kuudenneksi Euroopan talviheittocupissa, toiseksi Euroopan cupin ykkösliigassa tuloksella 59,74 ja voitti maansa mestaruuden, mutta karsiutui Helsingin MM-kisoissa. Myöhemmin samana vuonna hän voitti Universiadit heitettyään 60,73.


title: Barbora Špotáková

text: Špotáková voitti vuonna 2006 Tšekin mestaruuden sekä Euroopan cupin ykkösliigan tuloksella 64,68. Göteborgin EM-kisoissa hän voitti hopeaa tuloksella 65,64 ja kauden lopussa hän voitti heitettyään 66,21. Vuoden lopuksi hänet valittiin Tšekissä vuoden naisurheilijaksi. Špotáková voitti 2007 maansa mestaruuden ja oli toinen Euroopan cupin ykkösliigassa. Osakan MM-kisoissa hän voitti kultaa silloisella ennätyksellään 67,07. Myöhemmin syksyllä hän paransi ennätyksensä lukemiin 67,12 voittaessaan . 31. toukokuuta 2008 Špotáková heitti Espanjan Zaragozassa ennätyksekseen 69,15 ja nousi kaikkien aikojen listalla neljänneksi.


title: Barbora Špotáková

text: Pekingin olympialaisissa 2008 Špotáková voitti olympiakultaa tuloksella 71,42. Špotákován voittoheitto tuli viimeisellä yrityksellä ja hän jätti heitollaan Venäjän Marija Abakumovan toiselle sijalle. Špotákován tulos oli hänen oma ennätyksensä ja Euroopan ennätys. Se jäi vain 28 senttimetriä Osleidys Menéndezin maailmanennätyksestä ja oli kaikkien aikojen tilaston toiseksi pisin heitto. Stuttgartissa 13. syyskuuta 2008 Špotáková heitti uuden maailmanennätyksen 72,28 m. Hän voitti kauden aikana myös Tšekin mestaruuden ja Euroopan cupin ykkösliigan ja valittiin jälleen kotimaansa vuoden naisurheilijaksi.


title: Barbora Špotáková

text: Špotáková valmistui maatalousalan yliopistosta toukokuussa 2009 ja sijoittui kesäkuussa toiseksi Euroopan joukkuemestaruuskilpailuissa. Berliinin MM-kisoissa hän saavutti hopeaa tuloksella 66,42 metriä. Hän sijoittui toiseksi myös . Hän voitti Tšekin mestaruuden 2009 ja 2010. Barcelonan EM-kilpailuissa 2010 hän sai pronssia tuloksella 65,36. Hän voitti Euroopan joukkuemestaruuskilpailujen ykkösliigan 2010 ja oli kolmas superliigassa 2011. Daegun MM-kilpailuissa 2011 hän sijoittui toiseksi tuloksella 71,58 m. Hän heitti parhaansa kilpailun viidennellä kierroksella ja ohitti kilpailua johtaneen Marija Abakumovan 33 senttimetrillä. Abakumova heitti kuitenkin vielä samalla kierroksella kaikkien aikojen toiseksi pisimmän heiton 71,99 m. Lontoon olympialaisissa 2012 Špotáková voitti kultaa neljännen kierroksen heitollaan 69,55 m. Hän voitti Tšekin mestaruuden 2012 ja Euroopan joukkuemestaruuskilpailujen superliigan 2014. Hän voitti Euroopan-mestaruuden Zürichissä 2014 viidennen kierroksen heitollaan 64,41. Hän voitti samana vuonna myös maanosien cupin. Vuonna 2015 hän voitti Euroopan joukkuemestaruuskilpailujen ykkösliigan ja Tšekin mestaruuden. Pekingin MM-kilpailuissa 2015 hän oli yhdeksäs.


title: Barbora Špotáková

text: Špotáková voitti Tšekin mestaruuden jälleen 2016. Amsterdamin EM-kilpailuissa 2016 hän sijoittui viidenneksi. Hän saavutti pronssia Rio de Janeiron olympialaisissa viidennen kierroksen heitollaan 64,80. Hän voitti 2017 Tšekin mestaruuden ja Euroopan joukkuemestaruuskilpailujen superliigan. Hän voitti MM-kultaa Lontoossa 2017 tuloksella 66,76 m.


title: Barbora Špotáková

text: Špotákován valmentajana on ollut vuoteen 2010 saakka ja uudestaan vuodesta 2015 lähtien Rudolf Cerny. Vuosina 2010–2014 häntä valmensi Jan Železný.


title: Barbora Špotáková

text: Špotáková on valittu Tšekissä vuoden yleisurheilijaksi yhdeksän kertaa vuosina 2007–2012, 2014 ja 2016–2017.


title: Wild Bill Hickok

text: James Butler "Wild Bill" Hickok (27. toukokuuta 1837 Homer, Indiana − 2. elokuuta 1876 Deadwood, Etelä-Dakota) oli legendaarinen hahmo Amerikan villissä lännessä. Hän toimi seriffinä, ja hänellä oli useita miehiä tappaneen revolverisankarin maine.


title: Wild Bill Hickok

text: James Butler Hickok syntyi vuonna 1837 Homerissa, Indianassa. Hän muutti Kansasiin vuonna 1856. Vuosina 1863−1865 Hickok toimi sotapoliisin etsivänä; tiedustelijana ja vakoojana Missourissa ja Arkansasissa. Hän oli näihin aikoihin saanut lempinimensä "Hurja-Bill".


title: Wild Bill Hickok

text: Vuosina 1867−1869 Hickok toimi kenraali Custerin tiedustelijana sekä apulaissheriffinä ja väliaikaisena sheriffinä Ellisin piirikunnassa Kansasissa. Vuonna 1871 Hickok toimi Abilenen sheriffinä.


title: Wild Bill Hickok

text: Hickok oli tunnettu mies, sillä hänellä oli ”miehentappajan” maine, jota hän itsekin paisutteli. Hänen tiedetään varmasti ampuneen alle kymmenen miestä, mutta itse hän väitti surmanneensa yli sata, tosin aina itsepuolustukseksi tai virantoimituksessa. Hänen pelottava maineensa antoi hänelle auktoriteettia sheriffin työssä.


title: Wild Bill Hickok

text: Vuonna 1873 Hickok näytteli kahdeksan kuukauden ajan ystävänsä Buffalo Billin lännenaiheisessa teatteriseurueessa. Kesällä 1876 hän liittyi Black Hillsin kultaryntäykseen.


title: Wild Bill Hickok

text: Hickok murhattiin takaraivoon ampumalla Deadwoodissa saluunan korttipöytään 2. elokuuta 1876. Murhaaja Jack McCall hirtettiin. Kerrotaan että ampumishetkellä Hickokilla oli kädessään ässäpari ja kasipari eli Kuolleen miehen käsi.


title: Brendan Cole

text: Brendan Cole (s. Christchurch, Uusi-Seelanti) on tanssija, joka tanssii latinalaisamerikkalaisia tansseja. Hän on osallistunut Isossa-Britanniassa järjestettyyn Tanssii tähtien kanssa-ohjelmaan sekä Uudessa-Seelannissa järjestettyyn Dancing with the Stars-ohjelmaan.


title: Brendan Cole

text: Hän edusti Isoa-Britanniaa ensimmäisissä Eurovision tanssikilpailuissa Lontoossa 1. syyskuuta 2007 tanssiparinsa Camilla Dallerupin kanssa.


title: Robert Loggia

text: Robert Loggia (3. tammikuuta 1930 – 4. joulukuuta 2015) oli yhdysvaltalainen elokuva- ja televisionäyttelijä.


title: Robert Loggia

text: Loggia syntyi Staten Islandissa New Yorkissa italialaisille vanhemmille. Hän aloitti näyttelijäntyönsä opiskeltuaan journalismia Missourin yliopistossa (valm. 1951) ja palveltuaan Yhdysvaltain maavoimissa.


title: Robert Loggia

text: Loggia työskenteli Broadwaylle 1950-luvun vuosina. 1960-luvulla hän tuli tunnetuksi muun muassa sarjasta "T.H.E. Cat". Tärkeitä rooleja on ollut esimerkiksi elokuvissa "Upseeri ja herrasmies" (1982), "Scarface – arpinaama" (1983), "Prizzin kunnia" (1985), "Big – isoksi yhdessä yössä" (1988) ja "Independence Day – Maailmojen sota" (1996) sekä antanut äänensä Disneyn piirroselokuvaan "Oliver ja kumppanit".


title: Robert Loggia

text: Loggia tuli tunnetuksi myös äänenä muun muassa sarjassa "Tom Goes to the Mayor" (2004–2006) sekä tietokone ja -videopeleissä, kuten "Grand Theft Auto 3:ssa" (2001).


title: Robert Loggia

text: Loggia oli vuonna 1985 ehdolla parhaan miessivuosan esittäjän Oscar-palkinnon saajaksi Richard Marquandin trilleristä "Viiltävä terä". Hänellä on ollut myös useita Emmy-ehdokkuuksia.


title: Robert Loggia

text: Loggia meni vuonna 1954 naimisiin Marjorie Sloanin kanssa. Liitosta syntyi kolme lasta, mutta se päättyi lopulta eroon.


title: Robert Loggia

text: 27. joulukuuta 1982 Robert Loggia solmi avioliiton Audrey O'Brienin kanssa. Hänellä on neljä lasta.


title: Robert Loggia

text: Loggia oli Merv Griffinin läheinen ystävä.


title: Robert Loggia

text: Loggia kuoli 4. joulukuuta 2015.


title: Nurmon Urheilijat -99

text: Nurmon Urheilijat -99 eli NU-99 on yleisurheilun erikoisseura Seinäjoen Nurmossa. Se on perustettu vuonna 1999. Aiemmin Nurmossa yleisurheilutoiminnasta vastasi Nurmon Jymy. Nurmon Urheilijoiden ehkä maineikkain urheilija on keihäänheittäjä Tero Pitkämäki. Myös moninkertainen arvokisakävijä, moukarinheittäjä Sini Pöyry edustaa Nurmon Urheilijoita. Pikajuoksija Johanna Manninen edusti Nurmon Urheilijoita aina vuoteen 2007, kunnes vaihtoi seuraa. Hän on ollut useaan kertaan arvokisoissa sinä aikana, kun edusti Nurmon Urheilijoita. NU-99:n tähtihetki tähän mennessä on osunut vuodelle 2007, jolloin Tero Pitkämäki heitti MM-kultaa. Lisäksi NU-99:n urheilijat ovat voittaneet lukuisia SM-mitaleja. Vuonna 2007 NU-99 oli SUL:n seuraluokituksessa sijalla 11.


title: Nurmon Urheilijat -99

text: Nurmon Urheilijat -99 vaihtoi syyskokouksessaan 2009 nimekseen Seinäjoen Seudun Urheilijat.


title: Mitä rakkaus on

text: Mitä rakkaus on on Lea Lavenin vuonna 1994 julkaistu albumi.


title: Mitä rakkaus on

text: Kaikki kappaleet sovittanut Mika Toivanen.


title: Kultatöyhtösifaka

text: Kultatöyhtösifaka eli kultakruunusifaka ("Propithecus tattersalli") on puoliapina, joka elää Madagaskarin metsissä ja pensasalueilla. Se on IUCN:n luokituksen mukaan äärimmäisen uhanalainen. Yksilöitä lienee jäljellä noin 6 200–10 000 ja ne elävät maantieteellisesti hyvin suppealla alueella. Elinalue on pirstoutunut, ja sifakat elävät eristäytyneinä populaatioina metsäsaarekkeissa peltoalueiden erottamina. Nykyisin myös kullankaivu uhkaa alueen metsiä.


title: Kultatöyhtösifaka

text: Nisäkäsnimistötoimikunta on ehdottanut lajin suomenkieliseksi nimeksi "kultakruunusifaka". Aiemmin lajista on käytetty suomenkielistä nimeä "kultatöyhtösifaka".


title: Kultatöyhtösifaka

text: Kultatöyhtösifakalla on lyhyt ja paljas kuono, joka tekee siitä inhimillisen näköisen. Päälaella kasvaa kullanoranssia karvaa, joka on antanut lajille nimen. Muuten turkki on yleisväriltään kermanvalkea. Eläin on noin 90 cm pitkä, ja sen häntä lisää pituutta lähes puolella metrillä. Jalat ovat paljon pitemmät kuin eturaajat. Painoa kertyy aikuiselle eläimelle noin kolme ja puoli kiloa.


title: Kultatöyhtösifaka

text: Kultatöyhtösifakat elävät noin kuuden yksilön ryhmissä.


title: Kultatöyhtösifaka

text: Kultatöyhtosifakat syövät raakoja hedelmiä, versoja,lehtiä ja kuivalla kaudella myös puun kuorta.


title: Piera Coppola

text: Piera Coppola (s. 22. huhtikuuta 1968 Philadelphia) on yhdysvaltalainen ääninäyttelijä, joka on enimmäkseen tehnyt rooleja videopeleihin kuten Warcraft III ja World of Warcraft. Hänen ensimmäinen animaatiorooli oli vuonna 2000 elokuvassa Joosef – unten kuningas. Parhaiten Coppola tunnetaan Sylvanas Windrunnerin ääniroolista Warcraft peleistä, sekä vierailevasta roolista Myrkkymurattina Batmanissa


title: Piera Coppola

text: Coppola opiskeli teatteria ja elokuva-alaa New Yorkin yliopistossa vuosina 1987-1990.


title: Jätteiden synnyn ehkäisy

text: Jätteiden synnyn ehkäisy on toimintaa, jossa huolehditaan siitä, että jätettä syntyy mahdollisimman vähän. Jätelain mukaan kaikessa toiminnassa on mahdollisuuksien mukaan huolehdittava siitä, että jätettä syntyy mahdollisimman vähän ja ettei jätteestä aiheudu merkityksellistä haittaa tai vaikeutta jätehuollon järjestämiselle eikä vaaraa tai haittaa terveydelle tai ympäristölle. Suomen luonnonsuojeluliiton tutkija Erja Heinon mukaan jätteiden syntyä voidaan vähentää ehkäisytavoitteiden, neuvonnan ja luonnonvarojen käytön verottamisen avulla. YTV:n jätehuoltopäällikkö Petri Kouvon mukaan jätteiden synnyn ehkäisy on erittäin tärkeää, koska kaikki jätehuollon investoinnit ovat hyvin kalliita.


title: Luettelo One Piecen jaksoista

text: Tämä on luettelo One Piecen animejaksoista, jotka perustuvat Eiichiro Odan samannimiseen mangaan.


title: John Larroquette

text: John Bernard Larroquette (s. 25. marraskuuta 1947, New Orleans) on yhdysvaltalainen näyttelijä. Hänellä on ollut tunnettuja rooleja televisiosarjoissa "Night Court" ja "McBride", ja kesäkuussa 2007 hänen tiedotettiin liittyvän "Boston Legalin" esiintyjistöön.


title: John Larroquette

text: Larroquettella on ollut myös elokuvarooleja, joista ensimmäinen vuonna 1966. Hän toimi kertojana legendaarisessa kauhuelokuvassa "Texasin moottorisahamurhaaja" (1974). Hänellä oli sama kertojan osa myös uudessa versiossa "Texasin moottorisahamurhissa" vuonna 2003, sekä sen jatko-osassa, vuonna 2006 valmistuneessa "Texasin moottorisahamurhaaja – pahan alussa". Hän esiintyi "Night Court" -sarjan jokaisessa jaksossa vuosina 1984–1992.


title: John Larroquette

text: Vuosina 1985, 1986 ja 1987 ja 1988 Larroquette voitti neljä peräkkäistä Emmy-palkintoa. Viides voitto tuli vuonna 1998. Hän on ollut myös Golden Globe -ehdokkaana. Menestyksekkäiden televisio- ja elokuvarooliensa ohella hän on pyörittänyt vuosina 1993–1996 omaa show’taan NBC:llä.


title: John Larroquette

text: Larroquette on Libertarian Partyn rekisteröitynyt jäsen. Hänellä on vaimonsa Elizabeth Ann Cooksonin kanssa kolme lasta.


title: Korvatamariini

text: Korvatamariini ("Saguinus bicolor") on uhanalainen eteläamerikkalainen apinalaji.


title: Korvatamariini

text:
Korvatamariinin pituus on noin 30 cm, häntä 40 cm, paino noin 400 g. Naama on musta ja paljas, korvat huomiota herättävän höröllään. Karvan väri vaihtelee mustan, hopeanharmaan ja ruskean välillä ja sen mukaan on määritetty alalajeja.
Korvatamariineja elää vain Manauksen lähistöllä Amazonin sademetsässä Brasiliassa. Ihmisen toiminta supistaa sen elinaluetta nopeasti.


title: Korvatamariini

text: Korvatamariinit syövät ennen kaikkea hedelmiä ja kukkia, lisäravintona myös hyönteisiä ja muita pieniä eläimiä. Ne elävät 2-8 yksilön ryhmissä, joita johtaa hallitseva naaras. Kaikki ryhmän jäsenet osallistuvat poikasten hoitamiseen.


title: Antilooppirotta

text: Antilooppirotta eli antilooppihyppymyyrä eli antilooppigerbiili ("Gerbillus gerbillus") on pienehkö jyrsijä, jota pidetään joskus lemmikkieläimenä. Lemmikkiharrastajat käyttävät siitä nimitystä "pieniegyptingerbiili". Nisäkäsnimistötoimikunta on ehdottanut lajille uutta suomenkielistä nimeä "pohjoisafrikangerbiili".


title: Antilooppirotta

text: Antilooppirotan ruumiin pituus on 8-12 cm. Häntä on ruumiin mittainen, ja sen päässä on pitkistä karvoista muodostunut tupsu.


title: Antilooppirotta

text: Antilooppirotta elää Pohjois-Afrikan aavikoilla Marokosta itään päin Egyptiin saakka.


title: Antilooppirotta

text: Laji syö kasvien maanalaisia osia, ruohoja ja vähäisessä määrin eläinravintoakin. Ravintoa se etsii yöaikaan.


title: Antilooppirotta

text: Naaras on tiineenä 21 vuorokautta ja synnyttää kerrallaan 1-7 poikasta.


title: Tobe Hooper

text: William Tobe Hooper (25. tammikuuta 1943 Austin, Texas – 26. elokuuta 2017 Sherman Oaks, Los Angeles, Kalifornia) oli yhdysvaltalainen elokuvaohjaaja, joka tunnetaan varsinkin kauhuelokuvistaan. Hänen elokuviaan olivat muun muassa "Texasin moottorisahamurhat" (1974) ja sen jatko-osa "Texasin moottorisahamurhat 2" (1986), "Salem’s Lot – kauhujen kaupunki" (1979), "Poltergeist" (1982), "Tappava yhteys" (1985) ja "Toolbox Murders" (2004).


title: Kihlakunnanvouti

text: Kihlakunnanvouti on Suomessa paikallisen ulosottomiehen virkanimike. Ahvenanmaalla on kihlakunnanvoudin sijaan maakunnanvouti.


title: Kihlakunnanvouti

text: Kihlakunnanvuodin tulee olla koulutukseltaan lakimies. Voutien apuna toimivat kihlakunnanulosottomiehet, jotka käytännössä hoitavat suurimman osan yksittäisistä ulosottoasioista (noin 2,5 miljoonaa asiaa/vuosi). Lisäksi ulosottovirastossa työskentelee kansliahenkilökuntaa. Ulosottohenkilöstön kokonaismäärä on noin 1 400.


title: Kihlakunnanvouti

text: Kihlakunnanvouti johtaa ulosottopiirejä, jotka ovat kihlakunnan ulosottovirastoja tai kihlakunnanviraston ulosotto-osastoja ja niiden toimialueena on yleensä yksi tai useampi kihlakunta. Suomessa on yhteensä 22 ulosottovirastoa Virastoilla on yhteensä 66 toimipaikkaa.


title: Kihlakunnanvouti

text: Johtavan kihlakunnanvoudin ja kihlakunnanvoudin nimittää valtakunnanvoudinvirasto, joka hoitaa myös niiden ohjaus- ja valvontatehtävät. Se ratkaisee muun muassa ulosottoviranomaisten menettelystä tehdyt kantelut. Oikeusministeriöllä tai valtakunnanvoudinvirastolla ei kuitenkaan ole toimivaltaa kumota tai muuttaa yksittäistä ulosmittausta tai muuta toimenpidettä.


title: Kihlakunnanvouti

text: Kihlakunnanvoudin virkanimike syntyi 1990-luvulla kihlakuntauudistuksen myötä. Sitä ennen ulosottomiehenä toimi niin sanotuissa vanhoissa kaupungeissa kaupunginvouti ja muualla nimismies muiden toimiensa ohessa.


title: Joey Woody

text: Joey Woody (s. 22. toukokuuta 1973 Iowa City, Yhdysvallat) on yhdysvaltalainen 400 metrin aitajuoksija.


title: Joey Woody

text: Woody aloitti juoksemisen viidennellä luokalla. Vuonna 1997 hän voitti NCAA-mestaruuden ennätysajallaan 48,59. Myöhemmin samana vuonna hän sijoittui kolmanneksi Yhdysvaltain-mestaruuskisoissa uudella ennätysajallaan 48,18, minkä ansiosta hänet valittiin maansa joukkueeseen Ateenan MM-kisoihin. Ateenassa hän karsiutui välierissä. Seuraavana vuonna hän voitti Yhdysvaltain-mestaruuskisoissa pronssia ja juoksi Hyvän tahdon kisoissa neljänneksi. Kaunden lopussa hän oli GP-finaalissa neljäs. Yleisurheilun maailmancupissa hän oli 400 metrin aidoissa viides sekä mukana voittamassa 4 x 400 metrin viestijuoksua. Vuonna 1999 Woody voitti hopeaa maansa mestaruuskisoissa ajalla 47,97. Sevillan MM-kisoissa hän oli 400 metrin aidoissa kuudes. Hän juoksi myös Yhdysvaltain pitkän viestin joukkueen mukana välierissä. Loppukilpailussa, jossa Woody ei ollut mukana, joukkue voitti MM-kultaa.


title: Joey Woody

text: Woody oli mukana juoksemassa 4 x 800 metrin sisäratojen maailmanennätystä vuonna 2000, kun Yhdysvaltain joukkue juoksi uuden ME:n 7.13,94. Myöhemmin samana vuonna hän juoksi neljänneksi Yhdysvaltain olympiakarsinnoissa. Seuraavana vuonna hän oli maansa mestaruuskisoissa kuudes. Vuonna 2002 hän voitti Yhdysvaltain-mestaruuskisoissa hopeaa ja sijoittui neljänneksi GP-finaalissa. Seuraavana vuonna hän oli toinen Yhdysvaltain-mestaruuskisoissa. Pariisin MM-kisoissa hän voitti MM-hopeaa. Kauden lopussa hän oli neljäs.


title: Vanhat kaupungit Suomessa

text: Vanhoiksi kaupungeiksi kutsutaan ennen vuoden 1959 lakiuudistusta perustettuja Suomen kaupunkeja. Niiden tuli itse huolehtia monista maaseudulla valtiolle kuuluneista tehtävistä. Niissä oli siis pitemmälle viety kunnallinen itsehallinto kuin muissa kunnissa, mutta myös monia erityisrasituksia. Kyse oli vuonna 1789 valtakunnan porvaristolle ja kaupungeille annetusta kuninkaallisesta vakuutuksesta ja siinä mainituista kaupunkien erioikeuksista. Esimerkiksi tuomarit valittiin kaupunginvaltuuston päätöksellä. Kaupungit saivat säätää omia järjestyssääntöjä asioista, joissa maalla oli noudatettava yleistä lakia. Helsingissä luovuttiin omasta liikennejärjestyssäännöstä vuonna 1957 ja ryhdyttiin soveltamaan yleistä tieliikennelakia. Vuonna 1959 säädettiin laki, jolla tehtiin mahdolliseksi perustaa ns. uusia kaupunkeja, joilla ei ollut kaikkia vanhojen kaupunkien raskaita velvollisuuksia, esimerkiksi velvollisuutta maistraatin ylläpitoon.


title: Vanhat kaupungit Suomessa

text: Viimeisin niin sanotuista vanhoista kaupungeista on Lahti, joka sai kaupunkioikeudet 1905.


title: Vanhat kaupungit Suomessa

text: Vanhoissa kaupungeissa oli kaupungin itse ylläpitäminä raastuvanoikeus, maistraatti, ulosottovirasto kaupunginvouteineen ja syyttäjänvirasto kaupunginviskaaleineen. Myös poliisilaitos oli kunnallinen. Kaupungit joutuivat alun perin pitämään myös kaupunginvankilaa. Edellä mainitut kunnalliset laitokset valtiollistettiin vuonna 1978 uuden kunnallislain mukaisesti.


title: Vanhat kaupungit Suomessa

text: Nimitys ei ole virallinen eikä sitä ole lainsäädännössä määritelty koskaan. Se esiintyy useimmiten muodossa "niin sanotut vanhat kaupungit".


title: Vie

text: Vie on Lea Lavenin vuonna 1993 julkaistu albumi. Albumin on julkaissut Oy Flamingo Music Ab. Laven osallistui MTV:n Syksyn sävel -kilpailuun albumin kappaleella ”Hani, hani” vuonna 1991.


title: Viulukonsertto (Tšaikovski)

text: Pjotr Tšaikovskin viulukonsertto D-duuri op. 35 on yksi suosituimpia koskaan sävellettyjä viulukonserttoja.


title: Viulukonsertto (Tšaikovski)

text: Tšaikovski sävelsi viulukonserton kevään 1878 aikana. Se oli yksi niistä teoksista, jotka auttoivat häntä pääsemään yli vuotta aikaisemmin päättyneestä onnettomasta avioliitostaan. Teoksen nopeus ja aurinkoiset tunnelmat antavat vaikutelman, että säveltäjä toipui varsin nopeasti tästä elämäänsä järkyttäneestä parisuhteesta. Yhtenä syynä tähän oli todennäköisesti hänen entisen oppilaansa, viulisti Iosif Kotekin miellyttävä seura. He keskustelivat yhdessä konserton soolo-osasta.


title: Viulukonsertto (Tšaikovski)

text: Tšaikovski halusi omistaa konserttonsa tunnetulle unkarilaiselle viulistille Leopold Auerille, mutta tämä totesi aluksi, että se oli mahdoton soittaa (Nikolai Rubinstein oli sanonut samoin Tšaikovskin Pianokonsertosta nro 1). Viulukonserton soitti sen ensi-illassa 4. joulukuuta 1881 venäläinen viulisti Adolf Brodski. Vuosia myöhemmin Auer väitti, ettei hän suinkaan ollut pitänyt teosta mahdottomana soitettavaksi, vaan hänen mielestään sen eräät osuudet olivat olleet liian vaikeita ja hän oli kehottanut Tšaikovskia muuttamaan ne, mihin säveltäjä ei ollut suostunut. Toisaalta Auer ylisti vuolaasti konserton parhaita kohtia.


title: Viulukonsertto (Tšaikovski)

text: Kuuluisa wieniläinen kriitikko Eduard Hanslick, joka tyrmäsi myös Franz Lisztin ja Richard Wagnerin musiikin, arvosteli teosta ankarin sanoin. Hanslick kirjoitti muun muassa: "Viulua ei enää soiteta, sitä kiskotaan, se revitään kappaleiksi, se piestään mustaksi ja siniseksi... Friedrich Vischer tässä äskettäin kirjoitti eräistä irstaista maalauksista, että ne 'haisevat silmään'. Tšaikovskin viulukonsertto herättää sen kauhistuttavan ajatuksen, että saattaa olla musiikkia, joka haisee korvaan." Tästä huolimatta konsertosta on tullut yksi Tšaikovskin rakastetuimmista teoksista.


title: Sara Ussher

text: Sara Ussher on suomalainen sulkapalloilija. Hän voitti sulkapallon naisten kaksinpelin Suomen mestaruuden kaudella 1980–1981 sekä nelinpelin Suomen mestaruuden yhdessä Nina Sundbergin kanssa kaudella 1993–1994. Ussher edusti HBC Helsinfors Badminton Club -sulkapalloseuraa.


title: Netivot

text: Netivot on kaupunki Israelin eteläisellä hallintoalueella. Netivot perustettiin vuonna 1956 ja vuoden 2016 lopussa sen asukasluku oli 32 513. Kaupunki on Yisrael Abuhatzeiran hauta ja siten myös tärkeä pyhiinvaelluspaikka.


title: Netivot

text: Netivot perustettiin vuonna 1956 ja sen alkuperäinen nimi oli "Azzatah". Perustaminen liittyi Israelin politiikkaan, jolla maan väestöä pyrittiin asuttamaan tasaisemmin eri puolille maata. Samaan tapaan perustettiin läheiset Sederot ja Ofakim, joiden läheisyydestä Netivotin kasvuvauhti toisaalta kärsi. Vuonna 1957 kaupungissa asui 1 231 asukasta ja vuonna 1968 yhteensä 4 830. Uusien asukkaiden suuri valtaosa tuli Pohjois-Afrikasta ja etenkin Marokosta ja Tunisiasta. Muuttajien joukossa oli esimerkiksi Marokon arvostettuimpiin rabbeihin kuulunut Yisrael Abuhatzeira (Baba Sali). Hänen hautansa Netivotissa on nykyisin pyhiinvaelluspaikka. Paikalla käy vuosittain jopa 600 000 sefardijuutalaista. Netivot sai kaupungin aseman vuonna 2000. Koska Netivot sijaitsee lähellä Gazan vastaista rajaa, sinne on ammuttu ajoittain esimerkiksi Kassam-raketteja.


title: Netivot

text: Netivotin asukasluku vuoden 2016 lopussa oli 32 513. Monet heistä ovat muuttaneet kaupunkiin verrattain hiljattain. Paikallisessa teollisuudessa ja palveluissa työskentelyn ohella monet paikalliset käyvät töissä lähellä sijaitsevissa isommissa kaupungeissa, kuten Beersebassa, Askalonissa ja Kiryat Gatissa.


title: Core

text: Core on yhtyeen Stone Temple Pilots ensimmäinen studioalbumi, joka julkaistiin levy-yhtiöstä Atlantic Records 29. syyskuuta 1992.


title: Core

text: Albumi sisältää Stone Temple Pilotsin tunnetuimmat kappaleet kuten "Plush", "Creep", "Sex Type Thing", ja "Wicked Garden". Albumille on sertifioitu kahdeksankertainen platinalevy RIAA:n asteikolla, eli se on myynyt 8 miljoonaa kappaletta ollen yhtyeen myydyin albumi.


title: Käyn uudelleen eiliseen (albumi)

text: Käyn uudelleen eiliseen on Lea Lavenin vuonna 1991 julkaistu albumi. Albumin on julkaissut LP-levynä, CD-levynä ja C-kasettina Polarvox Oy. Albumi sisältää uudelleen levytettynä Lavenin vuoden 1969 ensilevytyksen ""Se on elämää"".


title: Käyn uudelleen eiliseen (albumi)

text: Kaikki kappaleet sovittanut Antero Jakoila.


title: Kuninkoja

text: Kuninkoja voi tarkoittaa seuraavia:


title: Luettelo joukkueista ja ajajista vuoden 2007 Espanjan ympäriajossa

text: Tämä on luettelo ja joukkueista pyöräilyn vuoden 2007 Espanjan ympäriajossa, joka ajettiin 1. syyskuuta – 23. syyskuuta


title: Viiden sekunnin sääntö

text: Viiden sekunnin sääntö on Yhdysvalloissa tunnettu kaupunkitarina, jonka mukaan bakteerit eivät ehdi tarttua lattialle pudonneeseen ruokaan, jos sen poimii ylös alle viidessä sekunnissa.


title: Viiden sekunnin sääntö

text: Tutkimus vuodelta 2007 osoittaa salmonellan elävän puulla, kaakelilla ja matolla altistuttuaan 28 päivää kuiville olosuhteilla. Kahdeksan tunnin altistuksen jälkeen bakteeri pystyi vielä tarttumaan leipään ja makkaraan alle viidessä sekunnissa, mutta minuutin kosketus kasvatti tartunnan noin kymmenkertaiseksi (vain kaakeleilla ja matolla).


title: Viiden sekunnin sääntö

text: Viiden sekunnin sääntöä testattiin myös "Myytinmurtajat"-televisiosarjassa. Testin mukaan ajalla ei ole vaikutusta bakteerien leviämiseen; jo kaksi sekuntia riittää.


title: German Skurygin

text: German Stepanovitš Skurygin (, 15. syyskuuta 1963 Udmurtia, Venäjä – 28. marraskuuta 2008) oli venäläinen kävelijä.


title: German Skurygin

text: Skurygin sijoittui Stuttgartin MM-kisoissa 1993 50 kilometrin kävelyssä kahdenneksikymmenenneksitoiseksi ajalla 4.04.27. Seuraavana vuonna hän oli Helsingin EM-kisoissa matkan kuudes. 1995 hän käveli kävelyn maailmancupissa kahdeksanneksitoista ajalla 3.54.48. Neljä vuotta myöhemmin hän oli maailmancupin viides käveltyään 3.40.54. Skurygin voitti Sevillan MM-kisoissa 1999 kultaa 50 kilometrillä, mutta kärähti doping-testissä ja sai kahden vuoden kilpailukiellon. Vuonna 2002 hän sijoittui Münchenin EM-kisoissa neljänneksi ja myöhemmin samana vuonna maailmancupissa toiseksi.


title: German Skurygin

text: Skurygin voitti vuonna 2003 kävelyn Euroopan cupin 50 kilometrillä. Myöhemmin samana vuonna hän voitti MM-hopeaa Pariisin MM-kisoissa ajalla 3.36.42. Seuraavana vuonna hän oli maailmancupin neljäs.


title: German Skurygin

text: Skurygin kuoli sydänkohtaukseen marraskuussa 2008.


title: Tonkininlanguri

text:
Tonkininlangurin turkki on erikoisen värinen: muuten musta, mutta lantiota ja reisiä peittää valkoinen alue. Vietnamissa sitä kutsutaankin valkohousulanguriksi. Myös poskissa on vaaleampaa harmaata karvaa. Päälaella on pystyyn nouseva harja. Häntä on hyvin tuuhea. Poikaset ovat oranssinsävyisiä.
Tonkininlanguri elää vain Vietnamissa, maan pohjoisosan kalkkikivialueella Pù Luông-Cúc Phươngissa, joka kuuluu Thanh Hóan, Hòa Bìnhin ja Ninh Bìnhin provinsseihin.


title: Rahat

text: Rahat on kaupunki Israelissa Eteläisellä hallintoalueella Negevin autiomaassa. Kaupungin asukkaat ovat arabivähemmistöön kuuluvia beduiineja ja Rahat perustettiin 1970-luvulla osana pyrkimystä asettaa puolipaimentolaisuutta harjoittaneet beduiinit aloilleen. Beduiineille perustettiin useita eri kaupunkeja, joista Rahat on suurin. Rahatin asukasluku oli vuoden 2016 lopussa 64 462.


title: Rahat

text: Puolipaimentolaisuutta harjoittaneet beduiinit ovat asuttaneet perinteisesti alueita Negevin autiomaassa. Ennen Israelin itsenäisyyssotaa vuonna 1948 alueella asui kymmeniätuhansia beduiineja, mutta monet päätyivät sodan seurauksena pakolaisiksi. Jäljelle jääneet beduiinit asutettiin Israelin arabeja koskeneiden sotalakien mukaisesti Beerseban, Dimonan ja Aradin väliselle alueelle vuonna 1951 ja he menettivät maansa tämän alueen ulkopuolella. Monet beduiinit asuivat teltoissa tai hökkeleissä, kunnes valtio alkoi asuttaa heitä kiinteisiin asumuksiin 1970- ja 1980-luvuilla. Tätä tarkoitusta varten perustettiin Rahat ja kuusi muuta kaupunkia. Rahat perustettiin 1970-luvulla ja kaupunki siitä tehtiin vuonna 1994. Kysymys maan omistuksesta on edelleen pinnalla oleva aihe ja jännitteiden aiheuttaja. Rahatin ympärillä on beduiinikyliä, joiden laillisuutta Israel ei tunnusta ja joiden asukkaita on pyritty siirtämään muualle. Kaupungissa onkin ollut esimerkiksi poliisin vastaisia mellakoita.


title: Rahat

text: Rahatin asukasluku vuoden 2016 lopussa oli 64 462. Rahat on Israelin perustamista beduiinikaupungeista suurin. Yhteensä Israelin beduiineja on yli 200 000 ja heidän väestönkasvunsa on ollut hyvin nopeaa. Beduiinien eri klaanit asuttavat pääosin omia kortteleitaan. Osa kaupungin beduiineista polveutuu beduiinien aikanaan ottamista afrikkalaistaustaisista orjista ja he muodostavat edelleen oman luokkansa monesti omissa kortteleissaan. Paikalliset ovat keskimääräistä köyhempiä, huonommin koulutettuja ja heidän elinajanodotteensa on lyhyempi kuin israelilaisten keskimäärin.


title: Sanmarinolaiset eurokolikot

text: San Marinon eurokolikot ovat lähinnä keräilykohde, ja niissä on kaikissa erilainen kansallinen symboli. Ne esittävät erilaisia valtion monumentteja ja tasavallan symboleja. Kaikissa kolikoissa on sen lisäksi teksti San Marino ja kaksitoista Euroopan unionin tähteä. Kolikkojen kansalliset tunnukset on piirtänyt saksalainen taiteilija Frantisek Chochola.


title: Sanmarinolaiset eurokolikot

text: Vuonna 2001 tehtiin sopimus 27. heinäkuuta 2001 rahajärjestelyistä Euroopan unionia edustavan Italian valtion ja San Marinon tasavallan välillä. Tämän sopimuksen myötä San Marinon tasavalta sai oikeuden laskea liikkeelle 1. tammikuuta 2002 lähtien euromääräisiä kolikoita ja keräilijöille tarkoitettuja juhlarahoja.


title: Cláudio Roberto Souza

text: Cláudio Roberto Souza (s. 14. lokakuuta 1973) on brasilialainen pikajuoksija.


title: Cláudio Roberto Souza

text: Souza karsiutui Sydneyn olympialaisissa 2000 100 metrin juoksun toisissa alkuerissä ajalla 10,47. Pikaviestissä hän juoksi alkuerissä Brasilian joukkueessa ja saavutti hopeaa kun toisella kokoonpanolla loppukilpailussa juossut joukkue sijoittui toiseksi. Seuraavana vuonna hän karsiutui Edmontonin MM-kisojen 100 metrin alkuerissä ja juoksi myöhemmin samana vuonna Universiadeissa viidenneksi. Pariisin MM-kisoissa 2003 Souza karsiutui 200 metrin juoksun toisissa alkuerissä ajalla 20,82, mutta oli mukana Brasilian joukkueessa, joka voitti 4 × 100 metrin viestijuoksussa MM-hopeaa. Souza karsiutui Budapestin sisäratojen MM-kisoissa 2004 60 metrin välierissä ajalla 6,67 ja 200 metrin alkuerissä. Myöhemmin samana vuonna hän karsiutui Ateenan olympialaisten 200 metrin toisissa alkuerissä ajalla 20,64. Hän karsiutui myös Helsingin MM-kisoissa 2005.


title: Le Grand Macabre

text: Le Grand Macabre (suom. Suuri makaaberi) on György Ligetin säveltämä kaksinäytöksinen ooppera, joka sai kantaesityksensä Tukholmassa nimellä Den Stora Makaben vuonna 1978. Teos kuuluu yksiin 1900-luvun suosituimmista oopperoista.Mykkiä rooleja:


title: The Final Sign of Evil

text: The Final Sign of Evil on Sodomin kahdestoista studioalbumi, joka julkaistiin 28. syyskuuta 2007. Albumin vinyylipainos julkaistiin helmikuussa 2008. Albumilla soittaa Sodomin alkuperäinen "In the Sign of Evil" -EP:n aikainen kokoonpano. Albumin vinyyliversio tulee olemaan tuplavinyyli aukeavilla kansilla, jossa on enemmän vanhoja promo-kuvia kuin CD-versiolla.


title: Afula

text: Afula on kaupunki Israelissa pohjoisella hallintoalueella. Sen väkiluku vuoden 2016 lopussa oli 47 014. Kaupungista käytetään lempinimeä "Laakson pääkaupunki", joka viittaa Jisreelin tasankoon.


title: Afula

text: Nykyisen Afulan lähistöltä on löydetty merkkejä asutuksesta kalkoliittisen kauden ja varhaisen pronssikauden vaihteelta. Nimi Afula on johdettu mahdollsiesti heprealais-kanaanilaisesta juuresta "ofel" eli vapaasti kääntäen linnan torni. Paikka mainitaan mahdollisesti faarao Thutmosis III:n valtakaudelta peräisin olevassa luettelossa. Myöhemmin paikalla sijaitsi al-’Afula-niminen pieni arabikylä, jota asutettiin ensimmäiseen maailmansotaan saakka. Napoleon kukisti Osmanien valtakunnan joukot Afulan lähellä käydyssä taistelussa vuonna 1799. Vuonna 1905 Afulaan rakennettiin Haifata Damaskokseen kulkenut rautatie ja vuonna 1913 se yhdistettiin toisella rautatiellä Jeninin kautta Nablukseen. Molemmat jäivät pois käytöstä 1930- ja 1940-luvuilla.


title: Afula

text: Nykyisen Afulan perusti American Zion Commonwealth -järjestö vuonna 1925. Afulasta kaavailtiin Jisreelin laakson juutalaisten siirtokuntien keskusta, mutta suunnitelma ei toteutunut sen kaavaillussa mittakaavassa. Muut siirtokunnat alkoivat tarjota omia palvelujaan tai käyttivät Haifan tarjontaa. Kaupunki alkoi kasvaa voimakkaammin vasta Israelin itsenäisyyssodan jälkeen, jolloin sinne asettui Israeliin muuttavia juutalaisia siirtolaisia. Kaupungin asukasluku vuonna 1948 oli noin 2 500 ja 1960-luvun lopussa 17 000. Jonkin matkan päähän vanhasta Afulasta sijaitsevalle kukkulalle perustettiin Afulah Illit eli Ylä-Afula. Afulasta tehtiin hallinnollisesti kaupunki vuonna 1972.


title: Afula

text: Afulassa sijaitsee suuri sokerinjalostamo, tekstiilitehtaita ja nylontehdas. Kaupungissa sijaitsee myös Kuppat Holimin sairaala.


title: Afula

text: Haderan asukasluku vuoden 2016 lopussa oli 47 014. Monet kaupungin asukkaista ovat entisen Neuvostoliiton, Latinalaisen Amerikan ja Etiopian alueelta tulleita siirtolaisia.


title: Norman Wisdom

text: Sir Norman Wisdom OBE (4. helmikuuta 1915 – 4. lokakuuta 2010) oli brittiläinen näyttelijä ja koomikko, joka sai urallaan muun muassa Bafta-palkinnon vuonna 1954. Hän toimi myös laulajana.


title: Norman Wisdom

text: Wisdom syntyi Marylebonessa, Lontoossa. Hänen vanhempansa Frederick ja Maud Wisdom (o.s. Targett) olivat menneet naimisiin vuonna 1912. Isä työskenteli autonkuljettajana ja äiti ompelijana. Vanhemmat kuitenkin erosivat, ja Norman päätyi lastenkotiin Dealiin, Kentiin.


title: Norman Wisdom

text: Wisdom oli toisen maailmansodan veteraani. Hänen vuotensa olivat olleet työntäyteisiä jo ennen sotaa ja siihen liittynyttä palvelua Intiassa.


title: Norman Wisdom

text: Wisdom jätti armeijan vuonna 1946 ja eteni sitä seuranneella viihdetaiteilijan urallaan nopeasti. Hän teki yhteistyötä taikuri David Nixonin kanssa; jo tällöin hän omaksui itselleen ominaisen ulkoasun, josta hän myöhemmin tuli tunnetuksi.


title: Norman Wisdom

text: Wisdom alkoi tehdä komediaelokuvia 1950-luvun alussa. Hän oli koko vuosikymmenen ajan huippusuosittu, mutta menestys alkoi hiipua 1960-luvun loppua kohden. Vuonna 1966 hän lähti Yhdysvaltoihin, jossa hän sai Tony-ehdokkuuden työstään Broadway-musikaalissa "Walking Happy". Menestyksestään huolimatta hän palasi jo pian Lontooseen.


title: Norman Wisdom

text: Myöhemmällä urallaan Wisdom esiintyi muun muassa "Vielä virtaa" -sarjassa 1990-luvun kuluessa. Erityisen suosittu näyttelijä oli Albaniassa, jonka ainoa sallittu länsimainen näyttelijä hän oli Enver Hoxhan diktatuurin vuosina. Hänet lyötiin ritariksi 6. kesäkuuta 2000.


title: Norman Wisdom

text: Wisdom ilmoitti vetäytymisestään viihdealalta 90-vuotispäivänään helmikuussa 2005. Hänen aikomuksenaan oli jatkossa viettää hiljaista elämää kotonaan Mansaarella. Hänen lempiharrastuksiinsa kuuluivat autoilu ja golf. Vuonna 2006 hänet kiidätettiin hätätilassa sairaalaan Liverpooliin, josta hänet kotiutettiin sydämentahdistimen asettamisen jälkeen. Tammikuussa 2007 hän teki lyhyen comebackin elokuvassa "Expresso", joka sai kantaesityksensä Cannesin elokuvajuhlilla 27. toukokuuta.


title: Norman Wisdom

text: 12. heinäkuuta 2007 Wisdom muutti hoitokotiin Ballasallaan. Hän kärsi vaskulaarisesta dementiasta. Hänen kirjajulkaisujensa joukkoon lukeutuu omaelämäkerta "My Turn: Autobiography" vuodelta 2002.


title: Norman Wisdom

text: Wisdom oli kahdesti naimisissa. Ensimmäinen sota-ajalla solmittu liitto oli lyhyt. Lokakuussa 1947 Wisdom solmi toisen avioliittonsa Freda Simpsonin kanssa. He saivat kaksi lasta, pojan ja tyttären, mutta erosivat vuonna 1969.


title: Tananruostegueretsa

text: Tananruostegueretsa eli tanangueretsa ("Piliocolobus rufomitratus") on afrikkalainen apinalaji.


title: Tananruostegueretsa

text:
Tananruostegueretsa kasvaa noin puoli metriä pitkäksi. Sen selkäpuoli on musta, rinta ruosteenruskea. Harmaa häntä on yli puolimetrinen. Painosta on eri arvioita, kuusi kiloa lienee jonkinlainen keskipaino.
Tananruostegueretsoja elää vain Keniassa, Tanajoen varrella. Metsien tuhoaminen on pirstonut lajin elinaluetta, ja IUCN arvioi sen olevan äärimmäisen uhanalaisen rajoilla, laji osoittautuikin elävän laajemmalla alueella, mutta jotkin sen alalajeista ovat edelleen sukupuuton partaalla.


title: Tananruostegueretsa

text: Tananruostegueretsat elävät puissa perheryhminä, joihin kuuluu yksi tai kaksi aikuista koirasta ja naaraita sekä keskenkasvuisia alle kolmivuotiaita poikasia. Ne ruokailevat yleensä aamuhämärissä ja lepäävät keskipäivän kuuman ajan.


title: Dee Bradley Baker

text: Dee Bradley Baker (s. 31. elokuuta 1962 Indiana, Yhdysvallat) on yhdysvaltalainen ääninäyttelijä, joka tunnetaan monipuolisista äänistään ja erityisesti hirviöiden äänistä.


title: Dee Bradley Baker

text: Baker syntyi Indianassa, josta hän muutti nuorena Greeleyhin Coloradoon, jossa Baker vietti lapsuutensa. Hän aloitti näyttelemisen yhdeksänvuotiaana musikaaleissa, oopperoissa ja teatterinäytelmissä sekä stand up -koomikkona. Valmistuttuaan high schoolista vuonna 1981 Baker alkoi opiskella collegessa filosofiaa ja saksan kieltä. Hän valmistui Colorado Collegesta vuonna 1986, minkä jälkeen hän jatkoi uraansa teatterinäyttelijänä, koomikkona ja laulajana. Myöhemmin 1990-luvulla Baker muutti Los Angelesiin, jossa hän aloitti ääninäyttelemisen.


title: Dee Bradley Baker

text: Baker asuu Burbankissa, Kaliforniassa vaimonsa ja kahden tyttärensä kanssa.


title: Dee Bradley Baker

text: Bakerin ura ääninäyttelijänä sai alkunsa hänen esiintyessään teatterissa Walt Disney Worldissä, jossa Nickelodeonin tuottajat huomasivat hänen kykynsä. Uuden työnsä puolesta Bakerin täytyi muuttaa Los Angelesiin, jota hän aluksi piti kauheana paikkana. He tarjosivat vuonna 1993 Bakerille töitä televisio-ohjelmassa "Legends of the Hidden Temple", jossa hän oli kuuluttajaäänenä ja jättimäisenä puhuvana kivenä.


title: Dee Bradley Baker

text: Uransa aikana Baker on esiintynyt yli 150 animaatiosarjassa, kuten "Cow & Chicken, Tehotytöt, Paavo Pesusieni, Mike, Lu & Og, , Teen Titans, Duck Dodgers" ja "Avatar". Lisäksi hän on tehnyt myös ääniä useimmiten hirviöille ja muukalaisolennoille eri videopeleihin, joista tunnetuimmat ovat "Halo 2"- ja "Halo 3" -pelit (hahmo Gravemind). Baker on tehnyt äänirooleja niin näytelmäelokuviin kuin animaatioelokuviin, joista kenties merkittävin oli "Space Jamissa", jossa hän oli Repe Sorsan äänenä. Useimpien muiden ääninäyttelijöiden tavoin Baker ei ole koskaan saanut suurta pääroolia animaatioelokuvissa ja on lähinnä tehnyt pieniä äänirooleja elokuviin. Vuodesta 2007 lähtien esitetyssä "Finias ja Ferb" -sarjassa Baker esittää Nokkaeläin-Perryä. Bakerin mukaan hän äänitti hahmon äänen kerran, minkä jälkeen sarjan tuottanut Walt Disney Television Animation on käyttänyt samaa ääntä joka jaksossa, jossa hahmo esiintyy.


title: Dee Bradley Baker

text: Baker on myös kertonut, ettei ääninäytteleminen ole yksinkertaista, mutta usein alalla työskentelevät tuottajat olettavat niin. Hänen mielestään turhauttavinta ääninäyttelijän työssä on katsoa, kuinka kuuluisat näyttelijät vievät heidän töitään lähinnä animaatioelokuvissa. Tämä on Bakerin mielestä turhauttavaa siksi, että alalla on paljon lahjakkaampia ihmisiä ja he tekevät työnsä huomattavasti pienemmällä palkalla.


title: Dee Bradley Baker

text: Syksyllä 2009 Top of the Limit -sivusto sijoitti Bakerin viidennelle sijalle laatimassaan kymmenen parhaan videopelien ääninäyttelijän listassa.


title: Dee Bradley Baker

text: Helmikuussa 2012 Baker sai Annie-ehdokkuuden kloonisotilaiden roolista "".


title: Ali Baba (albumi)

text: Ali Baba on Lea Lavenin vuonna 1990 julkaistu albumi. Albumin on julkaissut LP-levynä, CD-levynä ja C-kasettina Polarvox Oy.


title: Ali Baba (albumi)

text: Kaikki kappaleet on sovittanut Veikko Samuli.


title: Tamarao

text: Tamarao eli mindoronanoa ("Bubalus mindorensis") on uhanalainen nautaeläin, vesipuhvelin sukulainen. Vuonna 2000 niitä arveltiin olevan jäljellä enää alle kaksisataa yksilöä.


title: Tamarao

text: Tamaraon säkäkorkeus on noin metrin, pituus kaksi metriä. Häntä on kuusikymmensenttinen. Naaras painaa 200–300 kiloa. Lajin voi sekoittaa pienikokoiseen kesyyn vesipuhveliin, joita paikalliset asukkaat pitävät kotieläimenä. Tamarao on karvaisempi kuin vesipuhveli, väriltään harmaan ja ruskean väliltä. Molemmilla sukupuolilla on mustat sarvet, jotka muodostavat terävät V:n, eivät vesipuhvelin kaarevaa C:tä.


title: Tamarao

text: Tamarao on Filippiinien Mindoron saaren endeeminen laji. Se elää korkealla vuoristossa. Rinnakkaiselo ihmisten kanssa sujui pitkään hyvin, sillä tamaraon suosimilla alueilla ei asunut ihmisiä malariavaaran takia. Malarian torjunta on tuonut ihmiset karjoineen korkeammalle vuoristoon, ja tamarao on väistynyt etäisille vuoristoniityille.


title: Tamarao

text: Tamarao syö ruohoa, bambunversoja ja vesikasveja.


title: RS-24

text:
RS-24 jars tai Topol-MR (Naton koodinimi SS-27 Mod 2) on Venäjän vuonna 2010 käyttöön otettu mannertenvälinen ohjus.
Se on
vastasiirto ohjustentorjuntajärjestelmille. Tämä mannertenvälinen ohjus on Topol-M-ohjusta raskaampi ja
sen uskotaan kantavan kantavan ainakin 4x150-250 kt ydinkärkeä. Ohjus korvaa 1970-luvulta peräisin olevat SS-18:n ja SS-19:n.


title: RS-24

text: Ohjusta testattiin keväällä 2007, jolloin se lensi 5 500 kilometriä osuen lopuksi kohdealueelle.


title: RS-24

text: 25. joulukuuta 2007 ohjusta testattiin uudelleen onnistuneesti. Ohjus laukaistiin Plesetskin kosmodromilta Pohjois-Venäjältä 7 000 kilometrin päähän Kamtšatkan niemimaalle.


title: ... Magni Blandinn Ok Megintiri...

text: ... Magni Blandinn Ok Megintiri... on saksalaisen Falkenbach-yhtyeen toinen albumi, joka julkaistiin vuonna 1998. Logon on tehnyt Christophe Szpajdel. Albumin alkuperäisen version on julkaissut itävaltalainen Napalm Records. Levystä on myös julkaistu tuhanteen kappaleeseen rajattu vinyylipainos, julkaisijana Skaldic Art Rec.


title: Mustasukkaisuutta (albumi)

text: Mustasukkaisuutta on Lea Lavenin vuonna 1989 julkaistu albumi. Albumin on julkaissut LP-levynä, CD-levynä ja C-kasettina Oy Bluebird Ab.


title: Mustasukkaisuutta (albumi)

text: Kaikki kappaleet sovittanut Veikko Samuli.


title: Kortit kertoo kohtalomme

text: Kortit kertoo kohtalomme on Lea Lavenin vuonna 1988 julkaistu albumi. Albumin on julkaissut LP-levynä, CD-levynä ja C-kasettina Oy Bluebird Ab. Laven osallistui vuonna 1988 MTV:n Syksyn sävel -kilpailuun albumin kappaleella "Siihen on syy".


title: Kortit kertoo kohtalomme

text: Kaikki kappaleet sovittanut Veikko Samuli, ellei toisin mainittu.


title: Ok Nefna Tysvar Ty

text: Ok Nefna Tysvar Ty on Falkenbachin kolmas albumi, joka julkaistiin vuonna 2003. Levyllä kuullaan myös kolmea Vindsval-yhtyeen jäsentä: Hagalaz (kitara), Tyrann (laulu) ja Boltthorn (rummut).


title: Kreikka Eurovision tanssikilpailussa

text: Kreikka osallistui kaikkien aikojen ensimmäiseen, Lontoossa, Isossa-Britanniassa vuonna 2007 järjestettyyn Eurovision tanssikilpailuun, jossa maa sijoittui sijalle 13. Kreikkaa edustivat tuolloin Ouranía Kollioú ja Spýros Pavlídis.


title: Kreikka Eurovision tanssikilpailussa

text: Kreikka oli vuoden 2007 kilpailun 13. pistemäärällä 31. Kreikalle pisteitä antoivat seuraavat maat: Iso-Britannia (5), Saksa (5), Itävalta (4), Liettua (4), Venäjä (4), Portugali (2), Puola (2), Sveitsi (2), Alankomaat (1), Ruotsi (1) ja Tanska (1). Vuoden 2008 kilpailussa, Britannian Glasgow'ssa, Kreikka oli 7. pistemäärällä 72. Tuolloin maata edustivat Iásonas Rodítis ja Tonja Kosovich.


title: Etelä-Afrikan luonto

text: Etelä-Afrikan luontoon kuuluu viisi erilaista kasvillisuusvyöhykettä: fynbos, metsä, karoo, heinikko ja savanni. Noin 10 % kaikista maailman kukkivista kasveista löytyy Etelä-Afrikan alueelta. Jo pelkästään Kapmaassa on enemmän erilaisia kasvilajeja kuin koko Isossa-Britanniassa. Etelä-Afrikan biodiversiteetti on arvioitu kolmanneksi merkittävimmäksi maailmassa. Etelä-Afrikassa esiintyy arviolta 5,8 % kaikista maailman nisäkäs- ja 8 % lintulajeista, 4,6 % matelijoista, 16 % suolaisen veden kaloista ja 5,5 % hyönteislajeista. Kaksi biodiversiteetiltään merkittävintä aluetta ovat niin sanottu "Cape Floral Kingdom" fynbosilla ja kostea karoo, joka on ainoa biodiversiteetiltään merkittävä aroalue maailmassa. Monet eläinlajeista ovat kuitenkin uhanalaisia.


title: Etelä-Afrikan luonto

text: Etelä-Afrikan pinta-alasta 1,5 % on metsää ja suojeltuja alueita on 6 %. Vuonna 1996 maassa oli 422 suojelualuetta, joiden kokonaispinta-ala oli 6,7 miljoonaa hehtaaria. Etelä-Afrikassa sijaitsevat Swartbergin vuoristo, Lohikäärmevuoret ja Sudwalan luolat.